5 Negara Yang Menghukum Rakyat Tidak Keluar Mengundi

Demokrasi adalah satu idea di mana orang ramai diberikan hak untuk memilih kerajaan atau pemerintah yang akan menjalankan dasar-dasar pembangunan negara dari segi fizikal dan juga pembangunan dasar sosial.

Terdapat pelbagai jenis bentuk demokrasi yang wujud di banyak negara dan bukan semua bentuk sistem demokrasi itu sama. Namun, satu persamaan yang ketara mengenai sistem demokrasi adalah sistem undian yang akan dijalankan bagi menentukan kerajaan yang akan dipilih.

Berikut adalah 5 negara yang mengamalkan demokrasi tetapi memperkenalkan undang-undang ketat yang mewajibkan setiap rakyat keluar mengundi.

Belgium adalah antara negara paling lama mengamalkan kewajipan mengundi. Semua penduduk berumur 18 tahun ke atas perlu mengundi pada setiap kali pilihanraya dan akan didenda di antara EUR25 ke EUR50 jika gagal.

Apabila seorang penduduk Belgium gagal untuk mengundi tanpa alasan kukuh sebanyak empat kali, mereka kehilangan hak untuk mengundi bagi 10 tahun akan datang dan berkemungkinan menghadapi kesukaran untuk mendapat kerja di sektor awam.

Di Australia, memilih calon bukanlah satu kewajipan tetapi rakyatnya perlu hadir di pusat mengundi pada hari yang ditetapkan, untuk memastikan kehadiran mereka direkodkan. Jika ada yang gagal menghadirkan diri mereka pada hari mengundi itu, mereka boleh didenda di antara AUD20 hingga AUD50 setiap seorang.

Risiko rakyat Australia tidak hadir pada hari mengundi agak besar. Selain daripada denda yang dikenakan, lesen memandu mereka juga boleh ditarik balik jika gagal membayar denda, pendaftaran kenderaan di bawah nama individu itu dibatalkan atau jika berterusan, dipenjarakan beberapa hari.

Bolivia mengambil langkah berbeza dalam memastikan setiap rakyatnya menyertai proses pengundian. Untuk menggalakkan semua rakyatnya mengundi, kebanyakan premis perniagaan diwajibkan tutup. Selepas proses pengundian, semua pengundi yang telah mengundi akan diberikan kad pengesahan pengundi bernama 'certificado de sufragio.'

Kad itu pula dijadikan dokumen wajib yang akan diminta dalam tempoh tertentu selepas pilihanraya, apabila rakyat mereka melakukan aktiviti harian seperti melakukan transaksi bank, memohon sijil kelahiran dan lesen memandu.

Jiran terdekat kita, Singapura juga mengamalkan dasar wajib mengundi di negara mereka. Bagi setiap individu yang tidak mengundi, nama mereka akan disenaraikan sebagai individu yang kehilangan kelayakan mengundi pada pilihanraya berikutnya. Apabila ini berlaku, individu tersebut juga kehilangan kelayakan untuk menjadi calon pilihanraya.

Jika seseorang individu itu mahu memasukkan namanya semula dalam senarai layak mengundi, beliau perlu menghantar penjelasan kepada Singapore Election Committee dan bukti yang menyokong alasan mereka. Hanya ada beberapa alasan diterima pakai.

Apabila seseorang individu itu gagal berbuat demikian tetapi masih mahu kekal sebagai pengundi, beliau perlu membayar denda SGD50 untuk mendaftar semula sebagai pengundi.

Semua individu berumur 17 tahun ke atas adalah diwajibkan untuk mengundi. Menurut penganalisa, proses pilihanraya di Korea Utara sebenarnya dilakukan sebagai satu kaedah bagi mengira jumlah populasi dan mana-mana individu yang tidak hadir mengundi, akan direkodkan.

Proses mengundinya pula agak luar biasa. Hanya ada satu sahaja calon yang dipaparkan pada kertas undian dan calon itu selalunya datang dari parti yang diketuai oleh Kim Jong Un.

Jika seseorang individu itu tidak mahu menyokong calon yang dipaparkan dalam kertas undi tersebut, beliau boleh memotong nama calon tersebut. Namun, kertas undi tersebut perlu dimasukkan ke dalam kotak berasingan dengan undi-undi lain yang menyokong.

Apa yang berlaku kepada mereka yang berani meletakkan kertas undi di dalam kotak berasingan tersebut? Kami pun tak tahu jawapannya.


Wahai Wanita, Jangan Biarkan Diri Anda Diekspoitasi

Cabaran lelaki adalah kawal perasaan itu. Cabaran wanita, adalah elak diri jadi rangsangan. Hakikat yang kita semua terpaksa terima, bukan semua lelaki mampu tahan dan begitu juga perempuan.

Kedua tanggungjawab ini berkait. Bila satu pihak gagal jalankan peranan, memang saranan tak akan berjalan.

Lelaki boleh suruh perempuan tutup aurat dan perempuan boleh suruh lelaki tundukkan pandangan. Itu pesanan yang selalu kedengaran disebut oleh masyarakat kita tetapi alih-alih jadi perdebatan yang tak akan berkesudahan.

Kita berhujah panjang lebar tentang jantina mana lebih bertanggungjawab, tetapi yang selalunya berlaku sebaliknya - lelaki pula berebut nak perempuan buka aurat dan perempuan pula boleh gembira tayang tubuh minta lelaki sambil tengok dia.

Ini berlaku kerana kita percaya pihak lagi satu perlu bertindak dahulu dan lebih sibuk menyalahkan tanpa mengakui tanggungjawab masing-masing.

Boleh lihat di negara yang terbuka anjuran amalan seksnya, seperti di Korea Selatan yang ada 3 taman tema berunsur seks penuh zakar gergasi, negara Belanda yang amat terkenal dengan 'red light district'-nya atau Jerman yang amat terbuka dalam industri pornografi, pelacuran dan terkenal sebagai negara pengasas Love Parade.

Di kalangan negara maju yang mencatatkan statistik rekod jenayah rogol tertinggi adalah Kanada, Perancis, Jerman, UK, Sweden dan Amerika Syarikat, selain dari negara-negara Afrika yang kerap mendahului carta dunia. Terbaru yang masuk senarai adalah Australia. Sementara bagi negara Islam, Pakistan dan India juga mengalami masalah yang sama.

Di kebanyakan negara maju ini, subjek pendidikan seks sudah pun diperkenalkan untuk pelajar sekolah mereka. Subjek-subjek ini pula direka bukan untuk menghalang seks, tetapi lebih kepada mendidik amalan seks selamat untuk pelakunya.

Persoalannya, mengapa kita beraspirasi nak jadi seperti mereka sangat? Amat jelas sekali pemahaman sekular yang dipegang mereka tidak membantu - tindakan membenarkan pelacuran, mengindustrikan pornografi, membenarkan ekspresi seks secara terbuka, semuanya gagal dalam membendung masalah jenayah seks di negara mereka.

Kenapa nak diambil apa yang sudah dibuktikan gagal dan kita dah boleh nampak sia-sia?

Islam sudah menggariskan dua benda asas - cabaran lelaki adalah kawal fitrah yang datang dari nafsu dan cabaran wanita pula adalah elak diri jadi rangsangan dunia. Islam amat menitikberatkan kepentingan lelaki dan wanita menjalankan dua tanggungjawab ini bersama.

Tetapi mengapa segelintir ahli masyarakat masih terus membenarkan dirinya dieksploitasi?

Apa pula peranan kita? Adakah kita tak rasa terganggu melihat imej wanita dicetak besar-besar untuk jadi pelaris produk? Adakah kita tak rasa tersinggung melihat gambaran bonjolan zakar lelaki dicetak pada setiap kotak seluar dalam?

Sebagai masyarakat beragama, kedua-dua jantina di negara kita perlu main peranan dan berusaha cipta situasi yang tidak membenarkan masyarakat kita dieksploitasi dan minda kita dikawal dengan visual-visual eksploitasi.

Kaum wanita ada di dunia bukan untuk diambil gambarnya lalu dicetak supaya dipamerkan untuk tontonan orang ramai, apatah lagi untuk dicabul kehormatannya.

Berdiam diri membenarkan eksploitasi diteruskan samalah seperti menyokong supaya diteruskan amalan menjadikan manusia sebagai pelaris produk kerana tubuh badannya.

Ada banyak lagi cara kreatif boleh digunakan dalam medium pengiklanan, yang tidak mengeksploitasi tubuh badan atau kecantikan bagi melariskan jualan.

Persoalannya, berapa ramai yang mahu menukarkan amalan yang telah lama dipertahankan?


Inilah Cara Bagaimana Bank Membuat Keuntungan Daripada Simpanan Anda

Sistem yang digunakan oleh bank di seluruh dunia pada hari ini ialah menggunakan "Fractional Reserve System" (FRS), iaitu sistem perbankan di mana hanya sebahagian kecil sahaja daripada deposit bank (wang dalam bank) disokong oleh wang tunai sebenar dan sedia untuk dikeluarkan. Ini lah sistem yang digunakan bank di seluruh dunia mencipta duit.

Untuk memudahkan pemahaman, jika semua rakyat Malaysia mengeluarkan duit dari bank secara serentak, pihak bank tak akan dapat memberikan kesemua jumlah yang ingin dikeluarkan.

Bermula tahun 1971 (sistem Bretton Woods), wang yang kita ada bukanlah lagi disandarkan dengan "simpanan emas - gold standard, malah, tak kiralah wang kita itu fizikal atau wang elektronik, tidak lagi disandarkan dengan apa-apa.

Inilah apa yang dipanggil sebagai wang fiat, iaitu wang yang dihasilkan oleh persetejuan antara kuasa-kuasa tertentu. Dan kesan buruk yang oleh sistem ini adalah, semakin banyak wang dihasilkan, maka semakin susutlah nilai wang itu.

Peningkatan inflasi berkait dengan kejatuhan nilai wang, dan ia berkadaran secara langsung. Maksudnya, semakin tinggi inflasi, maka semakin naik harga barang dan servis.

Ia akan memberikan kesan kepada orang ramai yang menjadikan semakin miskin dan terus miskin. Untuk kita melawan atau menghapuskan sistem ini, kita harus tahu bagaimana wang dicipta.

Apa yang bakal diterangkan ini tidak ada di sekolah mahupun universiti, malah orang-orang berpangkat di dalam bank pun kebanyakkan tidak mengetahui akan sistem ini.

Untuk memudahkan penyampaian dan pemahaman, bayangkan di dalam Malaysia hanya mempunyai satu bank sahaja. Dan penerangan dibawah perlu diikuti mengikut rajah di bawah.

(1). Kay mempunyai RM5000 daripada keuntungan bisnes dan berhajat menyimpan wang tersebut ke dalam bank. Setelah wang disimpan, tercatat di buku bank beliau deposit sebanyak RM5000. Dengan sistem FRS ini, pihak bank akan menyimpan RM500 (10%) daripada duit Kay di dalam bank, dan menggunakan bakinya RM4500 (90%) untuk diberi pinjam kepada orang lain yang ingin meminjam dan memerlukan.

(2), (3) & (4). Rozi ingin membuat pinjaman dari bank sebanyak RM4500, dan diluluskan. Selepas diluluskan, pihak bank akan memasukkan wang tersebut secara elektronik ke dalam akaun bank Rossa. Jadi, di dalam penyata akaun Rossa akan tercatat deposit sebanyak RM4500. Dan menggunakan sistem FRS juga, sebanyak 10% (RM450) wang tersebut akan disimpan di dalam bank manakala baki 90% (RM4050) lagi digunakan untuk diberi pinjam kepada mereka yang lain.

(5), (6) & (7). Proses ini berulang-ulang, dimana ia berlaku kepada Bart dan juga Nawi. Ia sehinggalah (8) pihak bank tidak lagi memberikan pinjaman kepada mana-mana pihak. (Pendekkan cerita).

(9). Lihat pada kotak hitam (rizab bank), di mana pihak bank hanya mempunyai wang sebanyak RM5000 (RM500 + RM450 + RM405 + RM3645) yang mana telah dimasukkan oleh Kay pada mulanya. Namun, jika anda mengira jumlah wang yang ada pada penyata akaun bank peminjam-peminjam termasuk Kay, jumlahnye melebihi RM5000, iaitu RM17,195.

Dengan ini, bank telah mencipta keuntungan daripada nilai RM5,000 kepada RM17,195 (untung RM12,195) secara digital tanpa disedari oleh anda. Jadi, inilah cara pihak bank mencipta dan mengaut keuntungan melalui simpanan dan pinjaman yang dilakukan oleh orang ramai.

(10). Dan ini jika pinjaman dihentikan pada Nawi, sahaja, dan tidak termasuk jika ada penyimpan lain. Jika diteruskan simpanan dan pinjaman, melalui sistem FRS ini (-10%), pihak bank boleh menghasilkan keuntungan daripada simpanan RM5000 menjadi berjuta-juta ringgit. Dasyat kan?

Jadi inilah faktor yang menjadi punca kepada mengapa nilai wang kita jatuh hari demi hari. Semakin banyak wang berada di pasaran, semakin susut nilainya. Dan secara tak langsung barang menjadi mahal, yang makin mencekik leher kita.

Tidak dapat disangkal lagi sistem ini amatlah kejam, termasuk institusi bank, namun kita lah yang lebih kejam jika kita sendiri yang menyokong sistem ini, dengan menyimpan dan membuat pinjaman, itu belum kira riba.

Penyumbang paling kuat kepada sistem ini adalah penggunaan kad debit dan kredit, kerana tanpa penggunaan kad-kad ini oleh kita, pastinya sistem ini tidak akan dapat bertahan.

Cuba jika semua rakyat Malaysia pergi ke bank dan keluarkan duit bersama-sama, pasti hanya 10% sahaja daripada kita yang mendapat jumlah wang yang kita punya di bank, kerana pihak bank tidak mempunyai wang sejumlah yang tertulis di akaun kita jika digabungkan.

Pihak bank hanya menghasilkan wang secara digital melalui digit-digit di dalam akaun online kita. Jadi, jika ingin menyimpan wang, tukarkanlah wang tersebut kepada komoditi seperti emas atau perak kerana nilai pada komoditi ini tidak akan susut. Malah, ia terbalik, di mana semakin susut nilai wang, semakin tinggi harga komoditi. Jadi, gunakanlah akal yang diberikan dan percaya kepada Allah.

p/s: Now dah tau kenapa saya keluar dari bank? Jarang menggunakan khidmat bank? Tiada kad kredit? Mana yang saya boleh elak saya elak dan kalau lagi best kita sama-sama beri kefahaman ini kepada seluruh orang Islam kita. Jatuhkan institusi kewangan ini dan naikkan institusi kewangan Islam. Ingat, zaman kegemilangan Islam tiada bank. Percaya, Allah sentiasa bersama kita.


6 Gempa Bumi Paling Dasyat Pernah Direkodkan Dalam Sejarah Dunia

Gempa bumi merupakan satu kejadian alam yang menjadi antara penyebab kepada kerosakan dan kematian di atas muka bumi. Walaupun ia jarang berlaku berbanding kejadian alam yang lain, namun ia mampu memberikan satu impak yang sangat besar kepada bumi.

Gempa bumi telah berlaku sejak lama dulu sehingga kini. Dan terdapat beberapa gempa bumi yang masih kekal di memori manusia sehingga kini. iluminasi.com ingin berkongsi 5 gempa bumi paling dasyat pernah berlaku atas muka bumi.

Gempa bumi ke-5 terdasyat pernah direkodkan ini berlaku pada 13 Ogos 1868 di Arica yang kini berada di bawah Peru. Juga menghasilkan tsunami, yang berlaku di Lautan Pasifik, dan boleh dirasai sehingga ke Hawaii, Jepun, Australia serta New Zealand. Sebanyak 25,000 ribu nyawa terkorban akibat daripada tsunami setinggi 16 meter itu.

Gempa bumi ini berlaku akibat penolakan plat Nazca ke bawah plat Amerika Selatan. Sebelum ini, beberapa kali gempa bumi pernah berlaku disebabkan oleh sempadan plat-plat ini, salah satunya adalah gempa bumi Valdivia pada tahun 1960.

Berlaku 3 kali gempa bumi di Kamchatka, timur Russia iaitu pada tahun 1737, 1923 dan 1952, namun yang paling dasyat adalah pada tahun 1952. Bermula pada magnitud 8.2, ia kemudiannya meningkat kepada 9.0.

Seperti gempa bumi yang lain, gempa bumi ini juga menyebabkan berlakunya tsunami yang menghancurkan kawasan sekitar peninsular Kamchatka dan Pulau Kuril. Walaupun tiada kematian dilaporkan, namun Hawaii juga terjejas dan menyebabkan kerugian sebanyak RM4.4 juga dan kerosakan pada ternakan.

Tsunami yang berlaku sampai sejauh Alaska, Chile dan juga New Zealand.

Berlaku pada 26 Disember 2004, di pantai barat di utara Sumatera. Gempa bumi dasyat ini bermagnitud 9.1 dengan skala keamatan Maercalli maksimum iaitu IX yang membawa maksud ganas. Gempa bumi bawah laut ini berlaku akibat Burma Plate telah bergerak ke bawah Indian Plate dan menolaknya ke dalam mantel bumi.

Disebabkan pergerakan plat bawah laut ini, satu tsunami dasyat telah berlaku di sepanjang pantai di sempadan Lautan India dan telah meragut sekurang-kurangnya 230,000 nyawa. Ini merupakan tsunami yang meragut paling banyak nyawa dalam sejarah dan merupakan tsunami yang berlaku paling lama iaitu di antara 8 hingga 10 minit. Lebih dasyat, ia menyebabkan planet bumi bergetar sebanyak 1 sentimeter.

Sejumlah 14 buah negara di Asia dan timur Afrika terjejas dalam kejadian alam ini, dan negara yang paling terjejas adalah Indonesia, diikuti oleh Sri Lanka, India dan Thailand.

Gempa bumi kedua terkuat di dunia ini berlaku pada 27 Mac 1964. Ia yang juga dikenali sebagai gempa bumi Great Alaskan dan gempa bumi Good Friday, berlaku di selatan tenah Alaska. Ia berlaku selama 4 minit dan 38 saat dan menyebabkan rekahan dan pelembutan tanah.

Kawasan yang paling teruk terjejas adalah Anchorage, yang menyebabkan kemusnahan rumah, bangunan, jalan, pembetung bawah tanah, sistem elektrik dan banyak lagi.

320 kilometer daripada lokasi kejadian, berdekatan dengan Kodiak, tanah telah terangkat setinggi 9 meter secara kekal. Pelabuhan yang berada di Prince William Sound, iaitu Pelabuhan Valdez, 30 nyawa telah terkodban akibat daripada tanah runtuh yang berlaku dalam air.

Satu gelombang tsunami setinggi 8.2 meter terhasil di kawasan berdekatan yang telah meranapkan kampung Chenega serta meragut 23 daripada 68 nyawa. Tsunami ini juga telah merosakkan Hawaii dan Jepun.

Jumlah kematian yang tercatat adalah 139 kematian dan kerugian sebanyak RM1.33 billion.

Merupakan gempa bumi terkuat yang pernah direkodkan, berskala ritchter antara 9.4 hinggan 9.6. Ia berlaku pada 22 May 1960 di selatan Chile dan berlangsung selama 10 minit, yang telah memberi kesan yang sangat teruk kepada bandar Valdivia.

Akibat daripada gempa bumi ini, berlakunya banjir, tanah runtuh, dan yang paling teruk adalah tsunami. Tsunami direkodkan dengan ombak setinggi 25 meter yang menjejaskan selatan Chile.

Tsunami susulan dengan ombak setinggi 10.7 meter direkodkan 10,000 kilometer daripada pusat tsunami, dan memberi kesan kepada Jepun, Hawaii, Filipina, timur New Zealand, selatan Australia dan juga Pulau Aleutian.

Gempa bumi ini telah meragut 4,485 nyawa dan menyebabkan kira-kira 2 juta orang kehilangan tempat tinggal. Pelabuhan Saavedra pula yang hancur disebabkan tsunami menyebabkan kerugian sebanyak RM2.36 billion bersamaan nilai RM19.11 billion hari ini.

Walaupun ianya tidak direkodkan dalam sejarah manusia, namun, penulis ingin memasukkan sekali mengenai gempa bumi ini. Magnitud tidak diketahui kerana teknologi ketika ini masih belum mampu untuk mengukur skala, namun gempa bumi yang berlalu terlalu dasyat dan besar sehingga mampu menghancurkan seluruh kota tempat Nabi Syuaib berdakwah, iaitu Jordan (sekarang).

Gempa bumi ini dihantar untuk menghancurkan kawasan itu kerana berlaku terlalu banyak maksiat dan tidak mahu mengikut seruan Nabi Syu'aib. Hanya Nabi Syu'aib dan pengikut sahaja diselamatkan, dan ia termaktub di dalam Al-Quran, dalam surah Hud ayat 94 dan 95.

"Dan ketika datang (masa perlaksanaan) perintah Kami, Kami selamatkan Nabi Syuaib beserta dengan umatnya yang beriman, dengan rahmat dari Kami; dan orang-orang yang zalim itu dibinasakan oleh letusan suara yang menggempakan bumi, lalu menjadilah mereka mayat-mayat yang tersungkur di tempat masing-masing.

(Mereka punah-ranah) seolah-olah mereka tidak pernah tinggal di situ. Ketahuilah! kebinasaanlah akhirnya bagi penduduk Madyan, sebagaimana binasanya kaum Thamud."


Saya Gadis Penjaga Tol. Ini 5 Tabiat Orang Kita Yang Saya Cukup Menyampah

Saya Mira. Berumur 24 tahun. Gambar saya tak ada dalam ni ye?

Bekerja di salah sebuah plaza tol di selatan Kuala Lumpur. Tugas saya seharian dulu adalah mengutip duit tunai bayaran tol orang ramai. Kini saya bertugas menjaga kaunter tambah nilai Touch n Go orang ramai.

Dulu dan sekarang, tabiat orang kita yang menggunakan lebuhraya sama saja. Ada yang baik, ada yang buruk, biasalah. Namun saya hendak memberitahu anda lima tabiat orang kita yang selalu buat saya sakit hati.

Jika sekadar ganggu biasa-biasa saya boleh abaikan. Kadangkala ada yang sampai pegang tangan tak mahu lepas. Apa kau ingat aku bini kau ke boleh pegang-pegang?

Saya tak ada lah marah sangat kalau setakat yang buat-buat tanya dah kahwin ke, ada boyfriend ke, tapi bila dah mula pegang tangan, memang jahanam lelaki macam tu. Dia tak tahu kot kami ada cctv. Nak kami hantarkan bukti kegatalan anda pada isteri?

Orang ramai beratur di belakang tapi bila dah sampai giliran dia, dia masih lagi berbincang berapa nak topup. Tak boleh ke putuskan awal-awal semasa beratur?

Dengan muzik dung-dang-dung-dang dan suara lemah gemalai (walaupun jantan) anda harap kami boleh dengar suara anda nak topup berapa? Isk. Tolonglah perlahankan sikit radio kereta anda tu kerana kami perlu tahu berapa anda nak relod. Reload lebih tau pulak marah.

Ni memang masalah pada kami. Maaflah. Saya wanita, tapi selalunya berlaku pada pemandu wanita. Badan kecil, dia hentikan kereta jauh dari kaunter sehinggakan kami yang terpaksa hulurkan badan ke luar nak sambut duit. Boleh saja perlahan-lahan dekatkan kereta anda. Awasi jarak side mirror Insya Allah semua ok.

Ni selalu kami kena. Sambil duk reload Touch n Go, sambil tu jugaklah dia duk membebel kerajaan itu lah, tol itulah, ini semua kapitalislah. Tuan-tuan dan puan-puan, maaflah. Tugas kami hanya untuk menjaga kaunter tol atau kaunter topup Touch n Go, bukannya kaunter aduan ketidakpuasan hati anda.

Tu lah 5 yang selalu buat saya menyampah. Bagaimanapun, alhamdulillah majoriti pengguna tol kita berbudi bahasa dan bertata susila. Cuma bila kena 5 ni, rasa macam nak jatuhkan aje palang tol tu kat atas cermin kereta dia.


5 Penulis Fiksyen Sains Paling Berpengaruh Di Dunia

Membaca buku fiksyen bertema sains merupakan satu pengalaman yang menyeronokkan apatah lagi apabila cerpen atau novel tersebut mampu membawa pembaca ke satu alam lain, dengan jalan cerita yang mengasyikkan.

Ada ketikanya apabila membaca buku tersebut, kita mampu merasakan wujud logik dalam fantasi yang direka yang bunyinya seakan mampu diterjemahkan menjadi realiti dan sesuatu itu benar-benar boleh terjadi.

Berikut adalah 5 penulis paling berpengaruh dalam dunia fiksyen sains yang telah memberikan impak besar pada penulisan, penerbitan dan penghasilan karya-karya zaman moden.

Selalu dinamakan sebagai "bapa kepada fiksyen sains", Jules Verne berasal dari Perancis. Dilahirkan pada tahun 1905, beliau pada awalnya kelihatan seperti mahu menurut jejak langkah ayahnya untuk menjadi peguam, namun beliau berhenti dan mula menulis untuk majalah dan teater. Sehingga kini, beliau adalah penulis nombor dua di dunia karyanyapaling banyak diterjemahkan ke dalam bahasa lain.

Bacaan wajib - Journey to the Center of the Earth, Twenty Thousand Leagues Under the Sea, Around the World in Eighty Days

H.G.Wells atau Herbert George Wells adalah seorang penulis Inggeris yang banyak menulis berkenaan sejarah, politik dan kritikan sosial. Menjadi pemenang anugerah Nobel bagi karya literatur sebanyak 4 kali, karya Wells banyak dipengaruhi oleh persekitaran dan pegangan politiknya pada era tersebut.

Bacaan wajib - The Time Machine, The Island of Doctor Moreau, The Invisible Man dan The War of the Worlds.

Lahir pada 1917 di Britain, Clarke sejak kecil sudah meminati sains dengan hobinya meneliti bintang dan mengutip batu. Kemudian Clarke menyertai satu badan penerbitan di bawah Junior Astronomical Association yang menerbitkan jurnal sains berjudul Urania.

Clarke menggungkan kesempatan itu untuk memuatkan kolum khas untuk beliau bagi beliau menerbitkan artikel bertema perjalanan angkasa dan teknologi kapal angkasa.

Beliau mula menjadi terkenal pada tahun 1948 selepas menerbitkan novel sains bertajuk "Against the Fall of The Night" yang ditulis berdasarkan laporan saintifik sebenar. Berikutnya, beliau menulis sebuah novel bertajuk "The Sentinel" yang ditolak untuk penerbitan namun beliau mengolah semula "The Sentinel" lalu diterbitkan dengan judul baru - "2001 : A Space Oddysey"

Peminat permainan video pasti pernah mendengar sebuah siri permainan video bertajuk "Dune"? Dune merupakan karya terbaik Herbert dan pada tahun 2003, "Dune" telah diisytiharkan sebagai karya paling banyak jualannya dalam judul fiksyen sains. Terdapat 5 sambungan untuk siri "Dune" menjadikannya 6 judul keseluruhannya. Herbert kurang menekankan aspek teknologi dalam penulisannya kerana dia lebih gemar menekankan aspek kemanusiaan dan hubungan sosial dalam penceritaannya.

Penulis legenda dari Amerika ini juga adalah seorang professor biokimia di Universiti di Boston. Beliau juga adalah timbalan presiden kepada Mensa International semasa hayatnya.

Dilahirkan di Russia pada tahun 1919 hingga ke 1920 (tidak dapat dipastikan tarikh sebenar) Asimov mula berminat membaca tentang sains sejak kecil dan mula menulis sejak berumur 11 tahun. Pada umur 19 tahun, beliau sudah mula menjual cerpen-cerpen kepada majalah.

Beliau juga adalah penulis pertama yang menggunakan frasa "robotik" dalam penulisannya melalui ceritanya yang berjudul "Liar!" pada tahun 1941. Salah satu sumbangan beliau dalam bidang fiksyen adalah pengenalan mengenai "The Three Laws of Robotics" yang diperkenalkan pada tahun 1942 menerusi kisah pendek berjudul "Runaround."

3 hukum robotik berbentuk fiksyen itu sehingga kini digunakan dalam penerbitan karya-karya moden seperti dalam filem I,Robot, Aliens, Robocop dan Bicentennial Man.


Siapa Lebih Hebat Antara Cristiano Ronaldo Dan Lionel Messi

Ini boleh dikatakan perbalahan dan pertengkaran yang tak akan berkesudahan dan terhebat dalam sejarah bola sepak. Siapa lagi hebat, Cristiano Ronaldo atau Lionel Messi?

Sukar untuk kita perkatakan siapa lebih hebat kerana kedua-duanya mempunyai kehebatan dan kelebihan tersendiri.

Jika disoal peminat Real Madrid, sudah tentunya Cristiano Ronaldo lebih hebat, dan jawapan yang sama akan diberi oleh peminat Barcelona bahawa Lionel Messi lebih sempurna.

iluminasi.com ingin berkongsi mengenai perbandingan mengenai 10 aspek di antara kedua-dua pemain terhebat di atas planet bumi ketika ini, dan siapa lebih hebat.

Kaki kiri Messi yang memang tidak dapat disangkal, menjadi satu mimpi ngeri kepada setiap penjaga gol. Messi lebih banyak menyudahkan peluang yang ada di bahagian kiri. Ketika Guardiola mengendali Barcelona, Messi banyak bermain di sebelah kanan, namun kemudiaanya Messi lebih banyak masuk ke tengah.

Keupayaannya dalam menyudahkan peluang 1-on-1, melambungkan bola melepasi penjaga gol yang keluar dan juga melencongkan bola ke penjuru gol. Amat sukar untuk mencari cela pada penyudah Messi.

Berbanding Messi yang lebih menggunakan peluang, Ronaldo lebih gemar melakukan penyudah deras. Tidak seperti Messi yang banyak menggunakan kaki dominan untuk menjaringkan gol, Ronaldo yang dominan kaki kanan, juga mampu menjaringkan gol menggunakan kaki kiri.

Daripada 428 gol yang dijaringkan Ronaldo, 90 gol atau 21% daripadanya menggunakan kaki kiri, berbanding Messi yang hanya menjaringkan gol menggunakan kaki kanan sebanyak 16%.

Sebagai antara salah seorang pemain terhebat sepanjang zaman, penggunaan kepala oleh Messi tidak boleh dianggap sebagai bertaraf dunia. Faktor ini disebabkan oleh ketinggiannya. Namun satu memori yang masih kekal dalam ingatan semua peminat bola sepak adalah ketika Messi menanduk masuk gol kedua ketika Barcelona menewaskan Manchester United dalam final Liga Juara-Juara Eropah 2009.

Namun, tidak banyak lagi gol yang dijaringkan oleh Messi menggunakan kepala. Jumlah gol dijaringkan menggunakan kepala hanya 24 biji.

Bukan sahaja hebat menjaringkan gol menggunakan kaki, tandukan Ronaldo juga amat penting dalam menyumbang kepada jumlah gol oleh Ronaldo. Jauh meninggalkan gol yang dijaringkan oleh Messi, Ronaldo lebih dominan menggunakan kepalanya daripada Messi.

Sebanyak 100 gol dijaringkan Ronaldo menggunakan kepala, hampir 5 kali ganda berbanding Messi. Dengan perbezaan ketinggian yang sangat ketara iaitu Ronaldo 184cm berbanding Messi 170cm, membuatkan Ronaldo lebih hebat beraksi di atas udara.

Boleh dikatakan antara penggelecek terhebat atau paling hebat dalam sejarah bola sepak. Semua orang tahu kebolehan Messi yang sangat menakjubkan dalam menggelecek dan mengawal bola. Kelajuannya kakinya membuatkan semuanya nampak mudah dan membolehkan pemain cilik ini menembusi beberapa pemain tanpa masalah. Ketika menggelecek, bola seolah-olah melekat di kakinya.

Dengan mempunyai tubuh yang kecil dan pusat graviti yang rendah membolehkan Messi untuk bergerak laju dengan keseimbangan yang tinggi. Sehinggakan ada pakar dan pemain professional yang menggelarkan Messi sebagai Alien kerana seolah-olah Messi berasal dari planet lain.

Disebabkan fizikalnya tidak sekuat dan se-sado Ronaldo, Messi lebih menggunakan kebolehan semulajadinya untuk melepasi pemain lawan.

Tak ramai yang boleh melakukan skil-skil yang dilakukan Ronaldo, seperti step-over. Kebolehan Ronaldo memecut dengan laju dan mengubah arah ketika mengawal bola dengan laju, membuatkan ramai pemain keliru dan rebah. Namun, berbanding Messi, Ronaldo lebih mengharapkan dan menggunakan kelajuan dan kepantasan lariannya bagi melepaskan dirinya dari kawalan pemain lawan.

Kebolehan menggelecek oleh Ronaldo lebih kepada kelajuan manakala Messi lebih kepada kerumitan.

Disebabkan ramai terlalu fokus kepada kehebatan menggelecek bola oleh Messi, hantarannya yang menakjubkan seolah-oleh terlepas pandang. Kebolehan Messi mengagak dan melihat rakan sepasukannya membolehkannya membuat hantaran yang tepat dan tidak diduga oleh pihak lawan.

Sebagai pemain yang mempunyai posisi bebas, Messi lebih banyak membuat hantaran, dan hantarannya bukan biasa-biasa. Dengan menggelecek melepasi beberapa pemain, ia disulami dengan hantaran bijak tepat ke kaki rakannya yang sememangnya tidak dapat dibaca.

Pada musim lepas Messi telah menghasilkan 74 peluang dan ketepatan hantarannya adalah 82%

Boleh dikatakan tidak adil untuk membandingkan kebolehan menghantar bola oleh Ronaldo dengan Messi kerana kedua-duanya bermain di posisi berlainan dan juga cara bermain oleh Real Madrid dan Barcelona amatlah berbeza. Barcelona lebih menerapkan permainan dengan lebih banyak hantaran rumit manakala Real Madrid lebih kepada kelajuan menyerang.

Selain itu, Ronaldo sering digelar tamak kerana tidak gemar menghantar bola dan seolah-olah bermain sendirian, membuatkan kadar hantaran bola olehnya lebih rendah daripada Messi. Namun, Ronaldo masih bersaing rapat dengan Messi dalam kategori ini dengan menghasilkan 50 peluang musim lepas, dan mencatatkan kadar ketepatan hantaran sebanyak 79%.

Kebolehan Messi untuk mengenalpasti ruang dan menghantar bola betul-betul ke ruang itu sememangnya bertaraf dunia. Imaginasi dan kreativi oleh Messi dalam sepakan percuma membezakannya dengan pakar sepakan percuma yang lain. Walaupun sepakannya tidak sederas dan sepadu Ronaldo, kemahiran yang ada pada Messi membuatkan sepakannya sangat istimewa.

Jumlah gol yang dijaringkan Messi melalui sepakan percuma adalah 26 gol, jauh ditinggalkan Ronaldo dengan 47 gol, namun apa yang membuatkan Messi lebih hebat dalam kategori ini adalah ketepatannya menyempurnakan sepakan percuma dengan 8%, berbanding Ronaldo dengan 6.5%

Jika anda menonton video kompilasi sepakan percuma terbaik, pasti beberapa gol daripadanya adalah oleh Ronaldo. Kombinasi sepakan bola yang sangat deras dan kebolehannya dalam menentukan hala tuju bola membuatkan Ronaldo juga salah seorang daripada pakar sepakan percuma.

Namun, kederasan sepakan tidak menjanjikan gol dalam sepakan percuma kerana terdapat banyak sepakan oleh Ronaldo terhalang oleh benteng. Namun, ia tidak menghalang Ronaldo untuk menghasiklan 47 gol dari sepakan percuma.

Antara salah satu kategori yang Messi tidak menunjukkan tahap yang terbaik. Rekod penalti oleh Messi dalam beberapa musim sebelum ini agak mengecewakan. Dalam 2 musim lalu untuk Barcelona, sebanyak 10 gol dijaringkan dan 7 sepakan penalti disia-siakan oleh Messi. Rekod ini adalah di bawah paras purata bagi pemain sehebat Messi dan orang yang bertanggungjawab mengambil sepakan penalti bagi kelabnya.

Dalam final Copa America 2016, Messi gagal menjaringkan sepakan penalti ketika Argentina menentang Chile dalam penentuan sepakan penalti yang menyebabkan Argentina tewas buat kali kedua berturut-turut di pentas final, kepada Chile.

Daripada 99 sepakan, 78 gol dijaringkan Messi yang membawa kepada kadar penyempurnaan sebanyak 78.8%.

Walaupun ramai haters Ronaldo sering mengejeknya dengan gelaran "Penaldo" kerana dikatakan sering menjaringkan gol dengan penalti, tapi realitinya, jika dilihatkan kepada statistik, Ronaldo mengatasi Messi dalam sepakan penalti.

Seperti Messi, Ronaldo juga berperanan sebagai pengambil sepakan penalti bagi Real Madrid. Namun, lebih banyak gol dihasilkan oleh Ronaldo berbanding Messi dalam sepakan penalti.

Daripada 123 sepakan, 101 gol dijaringkan Ronaldo membawa kepada kadar penyempurnaan sebanyak 82.1%

Tak dinafikan Messi kurang dari segi fizikalnya. Berketinggian 170cm, Messi hampir-hampir menjadi mangsa terlepas pandang disebabkan tubuh kecilnya dan kekurangan kekuatan fizikal. Namun, fizikal bukanlah segala-galanya dalam bola sepak. Dengan kemahiran dan skil yang memukau mengatasi had fizikalnya, dan membuatkan ramai pemain yang bertubuh lebih besar tewas.

Kadang-kadang saiz boleh mengelirukan anda, dan mungkin kehebatan yang ada pada Messi sebenarnya datang daripada kekurangan fizikalnya. Siapa tahu jika Messi lebih tinggi, beliau tidak akan sehebat sekarang.

Bagi setiap pemain bola sepak di atas muka bumi ini, tidak dinafikan, susuk tubuh Ronaldo menjadi idaman. Boleh dikatakan ia hampir sempurna bagi bola sepak moden. Dengan ketinggian 184cm, ia membuatkan Ronaldo menjadi salah seorang mesin penjaring gol dalam sejarah bola sepak.

Dengan tubuh berotot, ia membantu Ronaldo dari segi kelajuan dan rembatan yang deras, yang menyumbang kepada penghasilan gol serta trofi yang dikecapinya. Namun, umum mengetahui tubuh seperti Ronaldo tidak datang bergolek. Ronaldo sangat rajin dan bersungguh-sungguh bersenam, membuatkan beliau mengecapinya.

Bagi seorang pemain yang sangat berkemahiran, Messi mempunyai reputasi yang sangat tinggi dalam menjadi "team player". Jarang sekali Messi diherdik oleh sesiapa kerana terlalu tamakkan bola dan tidak membuat hantaran. Messi dikategorikan sebagai salah seorang pemain yang tidak tamak dan selalu membuat hantaran jika melihat situasi itu membuahkan hasil.

Statistik menentukan segalanya apabila rekod bantuan Messi dalam menjaringkan gol oleh Messi sangat tinggi. Jumlah assist oleh Messi adalah sebanyak 233.

Ronaldo tidak dapat dipisahkan dengan tanggapan oleh peminat, dan juga haters, yang beliau merupakan seorang yang tamak dan mementingkan diri. Ia adalah kerana sifatnya yang terlalu ingin membuat sesuatu bersendirian, seolah-olah bermain berseorangan. Banyak situasi di mana beliau boleh membuat hantaran namun diendahkan. Juga pernah berlaku di mana Ronaldo menunjukkan rasa kecewa apabila gol dijaringkan oleh rakan sepasukannya, dan bukannya beliau.

Walaupun begitu, bukan setiap masa Ronaldo bertindak begitu, dan statistik menunjukkan bahawa beliau juga banyak membantu dalam penghasilan gol, dengan rekod assist sebanyak 206.

Dengan skil yang menakjubkan dan kaki yang pantas, Messi sering diasak dan dikasari oleh pemain lawan hampir setiap kali bola di kaki beliau. Namun, Messi tidak mudah menggunakan kesempatan ini untuk sengaja rebah seperti pemain lain. Beliau sebaliknya akan terus berusaha untuk kekal berdiri dan berlari dan meneruskan serangan.

Namun sebagai manusia biasa, beliau tidak lari daripada menunjukkan kekecewaan dan ketidaksabarannya apabila dijatuhkan oleh pihak lawan. Dan jika anda melihat Messi marah, ia menunjukkan yang beliau benar-benar dikasari.

Jumlah kad kuning diterima Messi adalah 65 kad, dan hanya 1 kad merah.

Jika dibandingkan dengan Messi, Ronaldo lebih dianggap sebagai budak nakal. Beliau sering menerima kritikan dan dituduh terlalu mudah menjatuhkan diri atau berpura-pura dan berlakon sakit untuk mendapatkan sepakan percuma dan seangkatannya.

Juga dikatakan semangat dan kecintaan Ronaldo terhadap bola sepak membuatkan kadang-kadang beliau menerima padah dengan dihukum oleh pengadil.

Jumlah kad kuning dan merah diterima Ronaldo jauh lebih banyak berbanding Messi, iaitu 110 kad kuning dan 9 kad merah.

Karier Messi di Barcelona amat mengagumkan dengan pelbagai trofi dimenangi. Namun, anugerah yang paling berprestij dalam sukan bola sepak bagi pemain adalah anugerah Balon D'or. Ia adalah satu impian bagi setiap pemain untuk sekurang-kurangnya tercalon, apatah lagi memenanginya, namun hanya yang betul-betul layak boleh dianugerahkan trofi ini.

Dan bagi Messi yang memenangi anugerah ini sebanyak 5 kali, ia seperti upacara tahunan baginya bermula dari tahun 2009 sehingga tahun 2012 apabila beliau menggondol anugerah bagi keempat-empat tahun tersebut. Messi adalah satu-satunya pemain yang berjaya memenangi anugerah ini untuk 4 tahun berturut-turut, diikuti Michel Platini dengan 3 kali berturut-turut.

Ronaldo berjaya memenangi anugerah Balon D'or sebanyak 4 kali, pemain kedua terbanyak yang berjaya memenangi trofi ini selepas Messi. Walaupun Messi mengatasi Ronaldo dalam anugerah ini, namun Ronaldo pernah memenangi Liga Juara-Juara Eropah bersama Real Madrid sebanyak 2 kali berturut-turut, dan menjadi kelab pertama yang berjaya mencatatkan rekod itu.

Jadi jumlah peratusan markah yang diterima oleh Cristiano Ronaldo dan Lionel Messi dalam 10 kategori yang dibincangkan adalah sama, iaitu 85%. Mereka sama-sama hebat, sama-sama handal!

Siapa yang lebih hebat dan handal, tak ada sesiapa pun dapat memberikan keputusan yang tepat dan muktamad. Hanya anda sahaja yang dapat menilainya dan penilaian anda mungkin tidak bertepatan dengan penilaian orang lain.

Jadi, tak kisahlah siapa pun yang lebih hebat, kita patut rasa bertuah yang kita hidup di zaman di mana kedua-kedua pemain hebat ini wujud dan menjadi saksi kepada kehebatan mereka. By the way, jangan komen, "Kita patut rasa lebih bertuah kalau kita hidup di zaman Rasulullah", sebab, kita tengah bincang pasal bola.


9 Haiwan Paling Pintar Di Bumi Berdasarkan Kajian

Hidup manusia disempurnakan dengan penciptaan haiwan oleh yang Maha Esa. Tanpa haiwan, bagi sesetengah orang, hidup mereka tak lengkap. Haiwan peliharaan terutamanya, dicipta supaya menjadi peneman manusia. Walaupun haiwan tidak mempunyai kebolehan berfikir dan menyelesaikan masalah sebagaimana manusia, namun mereka mempunyai naluri sebagai makhluk hidup.

Di antara haiwan-haiwan yang ada di muka bumi ini, terdapat di antara mereka yang dianggap bijak, pandai dan menyerupai keupayaan manusia. iluminasi.com ingin berkongsi 10 haiwan yang yang paling pintar dan bijak di atas muka bumi.

Haiwan yang sangat comel, gebu dan manja ini merupakan haiwan kedua terbanyak dipelihara di dunia, selepas ikan air tawar. Haiwan ini mempunyai kebolehan apa yang dipanggil "object permanence". Ia bermaksud mereka mengetahui bahawa sesuatu objek atau individu masih wujud walaupun mereka tak dapat lihat, dengar, sentuh, bau atau rasa kehadiran mereka.

Memori seekor kucing dikatakan 200 kali ganda lebih kuat daripada seekor anjing. Memori jangka masa pendek kucing adalah 16 jam manakala bagi seekor anjing adalah selama 5 minit. Namun, kucing adalahvlebih memilih, dan ingat apa yang berguna bagi mereka.

Mereka juga mempunyai kemahiran tinggi dalam memburu, dan mempunyai keupayaan deria yang tinggi. Walaupun tidak sepandai anjing, kucing amat cepat dalam menyesuaikan diri dan mempelajari sesuatu kemahiran.

Jangan pandang rendah kepada tupai, walaupun saiz mereka kecil, tapi mereka amat pintar. Namun anda pasti meragui kepintaran mereka kerana anda mungkin pernah mengalami situasi di mana terlihat tupai ditengah jalan dan hampir melanggar mereka, seolah-olah mereka tidak tahu mereka akan dilanggar.

Kepintaran tupai tertumpu kepada satu perkara, mencari dan menyembunyikan makanan. Mereka sangat pintar mencari cara untuk mencari atau mencuri makanan, dan apa yang lebih mengagumkan adalah cara mereka menyembunyikan makanan.

Mereka berkebolehan dalam menghasilkan tempat menyimpan makanan yang palsu, di mana mereka berlakon seolah-olah menanam makanan, bagi menarik perhatian pencuri makanan seperti tupai lain, atau burung. Pencuri makanan lalu akan menumpukan perhatian kepada tempat penanaman palsu itu, membuatkan tupai ini boleh menyimpan makanan mereka di tempat lain dengan lebih selamat.

Dengan tubuh yang lebih besar, bermakna otak yang lebih besar, namun ia tidak memberikan kepintaran mengikut saiznya. Jadi, sepintar manakah gajah? Berdasarkan kajian, kepintaran gajah disebabkan oleh struktur otak mereka di mana neocortex mereka kompleks dan berbelit-belit, sama seperti manusia, beruk dan juga ikan lumba-lumba. Kortek mereka adalah tebal dan terdiri daripada banyak neurons.

Gajah tidak dilahirkan dengan naluri untuk survive, mereka belajar semua itu semasa masih bayi dan remaja. Mereka belajar untuk makan, menggunakan alatan, serta memahami tempat tinggal dan struktur sosial. Gajah berkebolehan dalam meniru suara, mengorek lubang untuk minum air, dan juga menyelesaikan masalah. Mereka mampu untuk mengubah kelakuan mereka mengikut situasi. Seekor gajah Asia, Bandula, tahu bagaimana cara untuk melepaskan cangkuk yang agak kompleks pada rantainya dan kemudiannya membantu rakannya untuk melarikan diri.

Haiwan ini tidak mempunyai otak seperti yang biasa kita tahu, namun, mereka mempunyai sekumpulan sel saraf yang dikenali sebagai ganglia. Ganglia pada sotong kurita adalah sangat tumpat dan menghasilkan sistem otak berpusat. 2 bahagian pada otak ini dikhaskan untuk menyimpan memori. Bukan itu sahaja, terdapat bahagian pada otak mereka digunakan untuk belajar.

Menurut Jennifer Mather, seorang ahli psikologi perbandingan dari Universiti Lethbrige, Canada yang telah menghabiskan masa 35 tahun mengkaji sotong kurita, haiwan ini mampu menyelesaikan masalah dengan mudah.

Dalam satu kajian, beberapa sotong kurita diberikan kepah dan kupang untuk mengetahui yang mana satu kegemaran mereka. Walaupun mereka mempunyai kekuatan yang tinggi, namun mereka memilih kupang.

Sebabnya? Kerana kupang lebih mudah untuk dibuka. Namun, mereka memilih kepah apabila kepah yang diberi hanya mempunyai separuh cangkerang. Ini terbukti bahawa mereka membuat keputusan memilih yang mana lebih mudah.

Tidak syak lagi anjing antara haiwan yang paling pintar di dunia. Walaupun kepintaran mereka berbeza mengikut jenis, namun kebiasaannya mereka mudah mempelajari kemahiran baru dan memberikan respon yang sangat cepat kepada latihan manusia, berbanding kucing.

Menurut kajian IQ terhadap anjing, anjing mempunyai kebolehan mental sama seperti kanak-kanak berumur 2 tahun. Kajian ini disandarkan kepada ujian perkembangan bahasa, yang mana menunjukkan anjing mampu mempelajari 165 perkataan, termasuk isyarat dan bahasa badan. Terdapat juga anjing yang mampu mempelajari 250 perkataan.

Baka anjing yang paling pintar menurut pakar dan profesor emeritus di University of British Columbia, Stanley Coren, adalah Border collies, poodles, dan German shepherd. Antara bukti mudah anjing adalah makhluk pintar adalah mereka dijadikan pembantu pihak berkuasa seperti polis dan kastam dalam mengesan penjenayah dan juga dadah.

Dikatakan burung kakak tua adalah spesis burung yang tidak mempunyai otak seperti burung lain, kerana jauh lebih bijak. Menurut kajian saintis dari Brandeis Univerisity, Profesor Irene Pepperbeg, kepintaran burung kakak tua menyamai kepintaran kanak-kanak berusia 5 tahun. Kajian yang mengambil masa 29 itu dibuat terhadap burung kakak tua yang diberi nama Alex.

Alex boleh mengenalpasti 100 objek, kebanyakannya makanan dan barang mainan di dalam rumahnya. Menurut Profesor Irene, kepintaran haiwan ini menyamai kanak-kanak 5 tahun, namun kemahiran berkomunikasi mereka hanyalah seperti kanak-kanak 2 tahun. "Mereka tak boleh cakap ayat yang panjang, tetapi boleh menjawab soalan yang ditanya," jelas Irene.

Selain itu, Alex juga boleh mengenalpasti sehingga 7 warna. Jika anda menggunakan quotes dalam ayat, mereka akan menggunakan bahasa Inggeris. "Jika saya tanya Alex, ada berapa buah epal, dia akan menjawab 2. Dan jika saya tanyakan warna apa, dia akan menjawab hijau," terang Irene lagi.

Menurut perbandingan yang dijalankan oleh Michigan State University di antara otak cetacean (ikan paus dan ikan lumba-lumba) dengan primate (manusia), otak cetacean mempunyai kelebihan berbanding otak manusia yang mana deria utama mereka sama dengan cara utama mereka berkomunikasi, iaitu kedua-duanya boleh berhubung menggunakan pendengaran (auditory). Bagi manusia, deria utama kita adalah secara visual manakala cara berkomunikasi utama adalah melalui pendengaran.

Selain itu, sistem limbik cetacean adalah lebih kompleks daripada manusia. Sistem limbik adalah kombinasi beberapa struktur dalam otak yang mengawal emosi dan pembentukan memori.

Mungkin disebabkan itu haiwan ini lebih menyayangi antara satu sama lain berbanding manusia. Dalam otak cetacean, lobus dan korteks mereka bergabung, dan dikatakan di bahagian otak ini mempunyai rahsia mengenai komunikasi sosial dan kesedaran diri.

Selain itu, sebagai contoh, ikan lumba-lumba, mempunyai kebolehan mengenal diri sendiri jika melihat cermin, menyelesaikan masalah dan mengaitkan sebahagian daripada anggota badan mereka dengan anggota manusia.

Jika anda pernah melihat persembahan ikan lumba-lumba, mereka akan menggerakkan sirip mereka apabila jurulatih mereka melambai pada mereka.

Walaupun haiwan ini merupakan antara yang paling kontroversi, diharamkan dalam agama Islam untuk kita memegang, membela dan memakannya, namun ia tidak membuatkan mereka dikecualikan dalam senarai ini.

Khinzir mempunyai memori jangka masa panjang yang bagus, dan boleh menjadi sosial manipulatif dengan khinzir lain. Mereka juga mampu mengenalpasti manusia yang baik dan jahat terhadap mereka.

Menurut penulis, Lori Marino, yang juga seorang neurosaintis, dan Chris Colvin, profesor di Universiti Emory, dalam penulisan mereka yang bertajuk “Thinking Pigs: A Comparative Review of Cognition, Emotion, and Personality in Sus domesticus.” menjelaskan bahawa khinzir mempunyai kebolehan mental dan sosial yang sama dengan anjing dan cimpanzi.

"Kajian mencadangkan bahawa khinzir berkognitif kompleks dan mempunyai banyak ciri yang terdapat pada haiwan yang kita anggap sebagai pintar," jelas mereka. Walaupun dibandingkan dengan cimpanzi, namun khinzir tidaklah serupa dengan cimpanzi dari segi kepintaran otak,

Khinzir mampu mempelajari sesuatu kemahiran baru dengan mudah, dan boleh menyelesaikan masalah.

Mungkin ramai yang dah boleh agak, cimpanzi, adalah haiwan yang paling bijak di dalam dunia. Bukan sahaja rupa bentuk mereka, malah kepintaran mereka dikatakan dapat menyamai manusia.

Terdapat banyak filem yang menggunakan watak cimpanzi untuk menunjukkan kepintaran mereka. Mereka mampu mempelajari perkataan, bermain dengan objek dan juga bersedih jika berlaku kematian.

Disebabkan kepintaran dan kebijaksanaan haiwan ini, terdapat teori oleh Charles Darwin yang mengatakan manusia sebenarnya berasal daripada cimpanzi.

Dr. de Waal yang mengkaji hal ini di Yerkes Primate Research Center di Emory, memberitahu bahawa cimpanzi adalah haiwan sosial yang terpaksa mengubah tingkahlaku mereka mengikut situasi, seperti manusia.

Selain itu, menurut seorang ahli primatologi di Iowa State University, Jill Pruetz, terdapat cimpanzi di Senegal yang menghasilkan tombak daripada kayu, untuk memburu haiwan primate yang lebih kecil, untuk dijadikan makanan.

Dalam satu kejadian, menurut seorang ahli primatologi, William Hopkins, ketika beliau mengkaji seekor cimpanzi, cimpanzi itu menyedari bahawa terdapat sebuah TV berdekatannya yang merakam dirinya secara "real-time". Cimpanzi yang diberi nama Austin itu, cuba membuka mulutnya dan cuba melihat giginya pada monitor, namun tak dapat melihat dengan jelas.

Apa yang mengejutkan, Austin, kemudiannya mengambil lampu suluh dan menyuluh ke dalam mulutnya supaya dapat melihat giginya. Austin merupakan cimpanzi yang paling pintar yang pernah William jumpa. "Oleh kerana saya menghabiskan masa yang sangat lama mengkajinya, saya tahu betapa bijaknya haiwan ini," jelas William.


8 Fakta Menarik Mengenai Manusia Terpantas Di Dunia - Usain Bolt

Tak perlu diperkenalkan lagi siapa Usain Bolt. Beliau antara atlet yang paling popular di dunia, setaraf Cristiano Ronaldo dan juga Lionel Messi. Sebelum ini iluminasi.com membincangkan faktor yang menjadikan Usain Bolt manusia terpantas dunia dalam artikel : Ini Sebab Mengapa Usain Bolt Boleh Menjadi Manusia Terpantas Di Bumi.

Manusia terpantas di dunia ini adalah pemegang rekod dunia dalam acara balapan 100 meter, 200 meter dan 4x100 meter. iluminasi.com ingin berkongsi dengan anda 8 fakta mengenai Usain Bolt yang anda mungkin tak pernah tahu.

Manusia terpantas di bumi ini sebenarnya tidak berasal dari sukan balapan, tetapi sukan kriket! Ketika Usain Bolt di zaman kanak-kanak, beliau gemar bermain kriket dan juga bola sepak. Pilihan pertama baginya adalah kriket. Ketika di sekolah menengah, jurulatih kriket beliau menyedari akan kepantasannya dan mencadangkan supaya beliau mencuba sukan balapan.

Bekas atlet pecut Olimpik, Pablo McNeil dan Dwayne Jarret telah melatih Usain Bolt dan menasihatinya supaya fokus untuk memperbaiki kebolehannya. Ketika berusia 15 tahun, Usain Bolt beraya memenangi perlumbaan pertamanya pada tahun 2001 dalam sukan tahunan sekolah dengan mendapat pingat perak dalam 200 meter dengan catatan masa 22.04 saat.

Lumayan juga sebenarnya menjadi manusia terpantas di dunia, tapi bukan datang bergolek. Usain Bolt berada di tangga 45 dalam senarai atlet yang paling berpendapatan tinggi di dunia. Pendapatan Usain Bolt boleh mencapai sebanyak ini disebabkan beliau adalah antara atlet banyak menjadi duta dan muka jenama-jenama terkemuka seperti Puma, Virgin Media, Nissan Motors, Visa, Hublot dan Gatorade. Selain itu, pendapatan beliau datang daripada hadiah kemenangan dan juga bonus daripada kerajaan.

Wah! Siap ada aplikasi sendiri. Aplikasi yang dihasilkan oleh syarikat permainan telefon pintar, RockLive ini dilancarkan pada tahun 2012 yang diberi nama "Bolt!". Aplikasi ini dengan pantas menjadi aplikasi nombor satu di Jamaica. Aplikasi ini juga berada di tangga ke-2 di United Kingdom dalam kategori aplikasi percuma

Dengan nama yang agak unik, "Usain Bolt’s Tracks and Records", ia agak popular di Jamaica. Restoran milik Usain Bolt ini berusaha untuk membawa pembaharuan dalam restoran makanan kasual. Ia menawarkan menu fusion Jamaica, beberapa bar dan lounge, tempat duduk yang berteknologi tinggi, kedai yang menjual produk eksklufif Brand Bold, televisyen 45 inci untuk menonton acara sukan.

Setiap atlet biasanya mempunyai rutin sebelum bertanding dalam acara masing-masing. Rutin-rutin ini biasanya dilakukan bagi menenangkan otak mereka disamping memberikan fokus kepada mereka. Ada yang mendengar lagu, ada juga yang bermain permainan video.

Tetapi, bagi manusia terpantas di dunia ini, apa yang dilakukan olehnya adalah makan nugget ayam! Agak pelik, tapi sebelum masuk bertanding dalam acara 100 meter di sukan Olimpik 2008 di Beijing, beliau makan nugget dan keladi. Usain Bolt memberitahu bahawa ketika sukan Olimpik Beijing berlangsung, beliau telah makan 1,000 biji nugget! Gila nugget betul.

Ketika memenangi pingat emas dalam acara 100 meter di sukan Olimpik di Beijing, tali kasut Usain Bolt terlerai. Ia berlaku ketika beliau sedang memecut, namun ia tidak menghalang beliau untuk mudah memenangi acara itu. Dan pakar mengatakan beliau boleh mencatatkan masa 0.06 saat lebih pantas jika tidak memperlahankan larian selepas tahu yang pingat emas miliknya.

Rekod 100 meter dipegang Usain Bolt dengan catatan 9.58 saat, namun, masa terpantas yang dicatatkan oleh beliau bagi jarak 100 meter adalah 8.70 saat. Catatan masa ini dibuat oleh beliau ketika acara 4x100 meter lari berganti-ganti di London dengan kuartet Jamaica memperolehi catatan masa 36.84 saat. Memang tak dapat nak disangkal lagi kelajuan beliau.

Dengan segala kehebatan, pencapaian dan rekod yang dicatatkan oleh Usain Bolt, kesemuanya dilakukan dengan mempunyai tulang belakang yang bengkok dan tak normal. Usain Bolt mengalami komplikasi pada tulang belakangnya yang dikenali sebagai Scoliosis.

Ketika beliau masih kecil, masalah ini menghalang kemajuannya dan disedari oleh jurulatihnya. Dengan bantuan jurulatih, Usain Bolt mula meningkatkan kekuatan teras dan juga belakangnya yang akhirnya berjaya mengatasi masalah tersebut.


Kisah Pelarian Syria Yang Menjadi Guru Bahasa Melayu Di Malaysia

Kami semua tergelak. Seorang pelarian dari Syria yang amat fasih berbahasa Melayu ini cuba untuk bercakap dalam loghat Kelantan. Amat kagum mendengar percakapannya dalam bahasa ibunda kita yang sangat lancar. Jika dilihat melalui penampilan dan perwatakannya, anda pasti tidak akan menjangkakan umurnya yang sangat muda, itu belum cakap mengenai pengalaman hidupnya lagi.

Selepas pertemuan dengan Hasan Al-Akra beberapa malam lepas, aku berasa ingin menulis mengenai beliau. Perjumpaan kami dengannya bertujuan meminta nasihat Hasan mengenai kolaborasi yang ingin dilakukan adikku bersama NGO untuk membuat kutipan dana bagi membantu pelarian Syria di Malaysia.

Cerita Hasan Al-Akra ini sememangnya sangat unik dan mampu memberikan impak kepada kita, lebih-lebih lagi kepada golongan muda remaja. Beliau berasal dari daerah yang sedang bergolak dengan perperangan, iaitu Allepo, Syria. Dengan usia 17 tahun, beliau sangat fasih berbahasa Melayu dan Inggeris berkat usaha gigihnya.

Walaupun masih berusia setahun jagung, pengalaman yang ada dalam dadanya setinggi gunung. Hasan tidak pernah bersekolah sehinggalah ketika berusia 17 tahun, baru beliau bersekolah dengan tajaan seorang hamba Allah. Baru menamatkan persekolahan dalam O'level, kini Hasan sedang mengikuti kursus Bahasa Inggeris dan kebudayaan di Universiti Antarabangsa Al-Bukhari, Alor Setar, Kedah dengan biasiswa penuh.

Ceritanya bermula apabila pada tahun 2012 ketika Hasan berusia 12 tahun di mana mereka 7 sekeluarga telah terbang ke negara bertuah Malaysia sebagai pelancong. Apa yang sebenarnya berlaku adalah mereka ingin berpindah ke sini untuk meneruskan kehidupan. Ketika itu, perang di Syria baru sahaja tercetus dan oleh kerana risau akan keselamatan diri mereka, mereka berbuat keputusan drasktik itu.

Ketika Syria masih aman, Hasan dan keluarga telah menumpangkan sebuah keluarga Malaysia yang mana ketua keluarga tersebut sedang belajar di Syria dalam bidang syariah. Dengan kuasa Allah, jasa baik mereka terbalas apabila keluarga Malaysia ini telah menjemput keluarga Hasan untuk datang dan tinggal di Malaysia bersama mereka berikutan pergolakan perang di Syria semakin menjadi-jadi. Tidak berfikir panjang, mereka setuju.

Sesampainya di Malaysia, mereka dijemput dan tinggal bersama di Gombak, Selangor. Di sini lah bermulanya kehidupan Hasan dan keluarganya sebagai pelarian di Malaysia. Walaupun mempunyai tempat tinggal, pelarian-pelarian tidak dibenarkan untuk bekerja, jadi ia amat sukar bagi mereka untuk meneruskan kehidupan.

Hasan yang berhati besar, dengan usia yang sangat mentah, 12 tahun, terpaksa berfikiran matang. Beliau cuba untuk membantu keluarganya dengan apa sahaja yang boleh dilakukan. Ketika mana rakan sebayanya ke sekolah dan bermain-main, Hasan sudah memikirkan bagaimana untuk mengisi perut yang lapar.

Setelah beberapa kali ditolak disebabkan masih bawah umur, Hasan yang merayu-rayu akhirya diterima bekerja. Beliau mula bekerja sebagai tukang basuh pinggan di sebuah kafe di UIA Gombak dengan bayaran RM20 untuk kerja selama 12 jam. Itulah realitinya. Namun, Hasan tidak pernah merungut dengan kerjanya malah bersyukur dan gembira dapat mengerah keringat tulang empat keratnya untuk membantu keluarga.

Dengan bayaran yang tidak seberapa itu, Hasan dapat membantu keluarganya sedikit sebanyak dalam kehidupan seharian. Terpancar kegembiraan di wajahnya ketika beliau menceritakan bagaimana wang sekecil itu dapat menggembirakannya ketika itu. Setahun selepas itu, beliau diberikan tugas lebih penting iaitu sebagai pembantu tukang masak. Pengalaman demi pengalaman dikutip remaja ini. Pada tahun 2015, beliau telah dilantik menjadi tukang masak merangkap juruwang.

Bukan wang sahaja yang diperoleh Hasan ketika bekerja di kafe itu, malah ia juga menjadi "sekolah" yang mengajar Hasan mengenai selok belok kehidupan di Malaysia, terutamanya Bahasa Melayu. Hasan memberitahu bahawa beliau menghafal 5 perkataan sehari bagi mengukuhkan pembelajaran bahasanya. Selain itu, beliau banyak mempelajari bahasa melalui rancangan televisyen dan drama-drama Melayu.

Dengan hanya mengambil masa 2 tahun, Hasan telah berjaya menguasai Bahasa Melayu dan juga Bahasa Inggeris. Penguasaannya yang amat mengagumkan telah menjadi titik tolak kepada penglibatan anak muda ini dalam kerja-kerja sukarelawan.

Berbekalkan penguasaan Bahasa Melayu dan Bahasa Inggerisnya yang fasih, Hasan bertekad untuk membantu rakan sebangsanya dan mula mengorak langkah dengan memulakan kerja-kerja sukarelawannya pada tahun 2015.

Walaupun tidak berbayar, Hasan amat bersungguh-sungguh dalam mengajar mereka kerana beliau tahu apa yang sedang dialami dan dilalui oleh mereka. Menurut Hasan, mengajar adalah impiannya kerana beliau seronok membantu orang lain dan memberikan pelajaran kepada pelarian Syria lain merupakan salah satu caranya membantu dan melindungi bangsanya.

Tidak hanya mengajar pelarian, Hasan juga kerap mengadakan program-program amal serta telah banyak kali dijemput untuk memberikan ceramah dan perkongsian mengenai pelarian serta kehidupannya sebagai pelarian.

Selain itu, beliau juga kerap berada di kaca-kaca televisyen yang dijemput untuk menceritakan pengalaman dan kerja kemanusiaan yang dilakukannya. Hasan juga telah menulis sebuah buku berkisahkan cerita hidupnya sebagai seorang pelarian yang bertajuk "Displaced & Forgotten".

Apabila ditanya, Hasan memberitahu bahawa impiannya di masa hadapan adalah ingin membina kembali Syria apabila pergolakan negaranya tamat. Beliau mahu menubuhkan pertubuhan kecil dan program kemanusiaan untuk membantu gelandangan.

Bagi Hasan, generasi muda adalah yang paling perlu diberikan pendidikan dan diajarkan kemahiran kerana ia dapat membantu mereka di masa hadapan, serta membina kembali apa yang telah rosak. Apa yang menyedihkan adalah sepupu Hasan di Syria tidak bersekolah sebaliknya menjadi tentera perang.

"Saya memberitahu mereka supaya fikirkan masa depan kerana ia amat cerah, jadilah doktor atau jurutera, dan tinggalkan politik kepada orang lain,"

Hasan bercita-cita untuk menyambung pelajarannya di Universiti Antarabangsa Al-Bukhary kelak dalam bidang pendidikan atau pengurusan perniagaan.

Hasan yang sukakan makanan di Malaysia termasuklah durian dan budu, berharap anak-anak muda di Malaysia bersyukur dan sedar betapa beruntungnya lahir dan membesar di sebuah negara yang harmoni dan bebas daripada perang.

Jika diberi peluang, beliau ingin menetap di Alor Setar kerana telah jatuh cinta dengan suasana di situ.


Konspirasi Kapal Titanic : Ia Tidak Pernah Karam Di Laut Atlantik

Cerita cinta romantik hebat di antara Jack dan Rose di dalam filem Titanic pastinya membuatkan anda berasa seperti dilamun cinta. Namun, pengakhirannya yang amat menyedihkan ketika Rose terpaksa melepaskan tangan Jack yang sudah membeku pastinya membuatkan air mata anda meleleh membasahi pipi.

Kapal yang dikatakan tidak akan pernah tenggelam yang dibina oleh Harland dan Wolff di Ireland untuk syarikat The White Star Line itu dilancarkan pada tanggal 31 Mei 1911. Setelah hampir setahun dilancarkan, kapal mewah itu akhirnya siap selepas pada 2 April 1912. 8 hari kemudian, ia melancarkan ekspedisi pertamanya daripada Southampton, England ke New York City, Amerika Syarikat.

Namun, setelah hampir 2 minggu berlayar, satu insiden tidak diingini berlaku di mana sejarah mengatakan bahawa kapal ini telah terlanggar sebuah iceberg yang telah membuatkan kapal itu bocor dan dimasuki air, pada 14 April 1912. Disebabkan kerosakan yang serius, akhirnya kapal itu tenggelam 2 jam 45 minit selepas perlanggaran.

Daripada jumlah keseluruhan penumpang dan krew sebanyak 2,224 orang, lebih daripada 1,500 orang dianggarkan telah terkorban.

Tenggelamnya kapal megah itu telah menimbulkan banyak spekulasi dan faktor-faktor yang menyebabkannya tenggelam. Antaranya adalah kapal itu berlayar terlalu laju kerana ingin membuat rekod kelajuan untuk trip itu yang dikemudi oleh Kapten Edward Smith. Namun, arahan itu dikeluarkan oleh pengerusi The White Star Line sendiri, Joseph Bruce Ismay.

Sebab lain adalah kerana menara pemantau tidak mempunyai binokular dan tiada laporan mengenai kelihatannya iceberg ketika pelayaran itu.

Sebelum penghasilan The Titanic, sebuah kapal telah dibina oleh syarikat yang sama iaitu The Olympic. Rupa bentuk kedua-dua Olympic dan Titanic hampir sama. Pada 14 Jun 1911, kapal Olympic memulakan pelayaran sulungnya. Namun, ketika pelayarannya yang kelima, kapal Olympic telah terlanggar kapal HMS Hawke berhampiran Pulau Wight.

Walaupun mengalami kerosakan, kapal The Olympic berjaya kembali ke pelabuhan.

Jadi, apa kaitan antara kapal Titanic dan Olympic ini? Seorang penulis, Robin Gardiner telah mengeluarkan antara satu idea konspirasi yang sangat mengejutkan sehingga kini melalui bukunya "Titanic Ship That Never Sank", iaitu kapal yang tenggelam pada tengah malam 14 April 1912 itu bukanlah kapal The Titanic, tetapi kapal The Olympic.

Idea-idea ini bukan lah baru namun telah dipopularkan oleh Robin melalui bukunya. Robin mengatakan kapal yang tenggelam pada insiden tersebut adalah Olympic yang menyamar sebagai Titanic, dan disebabkan rupa bentuk yang hampir serupa, tiada siapa sedar akan penyamaran itu.

Beliau juga mengatakan bahawa tujuan penyamaran dan kemalangan itu adalah untuk mendapatkan wang pampasan daripada syarikat insurans.

Sewaktu perlanggaran antara kapal Olympic dengan HMS Hawke, kerugian terpaksa ditanggung oleh syarikat White Star Line. Syarikat ini terpaksa membayar yuran guaman, kos pembaikan dan juga kerugian kerana Olympic tidak dapat berlayar.

Kapal Titanic yang terdampar di dasar Laut Atlantik yang dikatakan Olympic

Bukan itu sahaja, syarikat insurans yang bertanggungjawab, Lloyd London, juga dikatakan tidak mahu membayar wang tuntutan yang menyebabkan kelewatan pembaikan Olympic dan juga pelayaran sulung Titanic tertangguh.

Jadi, kemalangan ini dikatakan telah dirancang untuk mendapatkan wang pampasan oleh syarikat White Star Line, dan menggunakan kapal The Olympic yang sememangnya sudah rosak akibat perlanggaran.

Untuk menggantikan kerugian yang dialami, kapal Olympic menyamar sebagai Titanic dengan cara menukar bahagian kapal yang mempunyai nama Titanic.

Pelayaran ujian Titanic sepatutnya mengambil masa 12 jam, tetapi ketika ujian dilakukan, ia mengambil masa 2 hari. Ini kerana Olympic yang menyamar sebagai Titanic tidak dapat menggunakan kelajuan sepenuhnya kerana tidak mampu menahan kelajuan yang tinggi akibat kerosakan sebelumnya.

Beliau percaya sebuah iceberg tidak akan mampu menyebabkan kerosakan seperti yang dilaporkan yang menyebabkan tenggelamnya kapal itu.

Kapal yang paling hampir dengan kapal Titanic ketika insiden itu iaitu kapal SS Californian, terlihat roket yang ditembak ke langit oleh kapal itu namun kod warna yang terpancar di langit bukanlah isyarat kecemasan. Mereka mengganggap ianya adalah satu keraian.

Kapal yang menembak roket itu adalah kapal penyelamat yang bersembunyi di sebalik kegelapan, dan SS Californian gagal untuk menemui mereka.

Kapal Titanic terus berkhidmat untuk White Star Line selama 25 tahun selepas kejadian, dengan menyamar sebagai The Olympic.

Apa menguatkan idea konspirasi ini adalah fakta mengenai orang yang membiayai pembinaan kapal Titanic, J.P Morgan telah menarik diri daripada pelayaran yang ditunggu-tunggunya itu, beberapa jam sebelum kapal tersebut berlepas. Satu lagi adalah tertubuhnya Suratan atau kebetulan?

Selain itu, 3 orang terkaya di dunia ketika itu, John Astor, Isidor Straus dan Benjamin Gugganheim yang menentang penubuhan Federal Reserve Bank telah dijemput untuk mengikuti pelayaran tersebut. Ketiga-tiganya terkorban dalam insiden tersebut.

Juga tiada seorang pun ahli keluarga Rothschild dan Rockerfeller yang mengikuti pelayaran ini. (Ada kaitan dengan penubuhan Federal Reserve Bank).

Buku "Titanic Ship That Never Sank" ini menjadi 'best seller' tetapi ramai yang memberikan respon yang buruk dengan mengatakan idea ini tidak masuk akal dan tak sepatutnya diambil serius. Idea ini turut disangkal oleh penemuan Dr. Robert Ballard, seorang ahli laut, yang menjumpai bangkai di dasar lautan tersebut dan mengesahkan ia adalah The Titanic.

Terdapat sebuah penulisan yang bertajuk "Olympic & Titanic", dihasillkan oleh Mark Chirnside, yang menganalisa teori konspirasi Robin Gardiner ini. Idea konspirasi ini juga diterangkan secara terperinci mengapa ia adalah mustahil, oleh laman web William Murdoch.

Jadi, tiada siapa yang dapat mengesahkan sama ada kapal Titanic betul-betul karam atau tidak. Apabila sesuatu peristiwa tidak terjawab dengan jelas, pasti akan timbul konspirasi. Yang mana satu anda ingin percaya, itu hak anda.


10 Fakta Pelik Tentang Micheal Jackson

Pada 25 Jun yang lalu, genap sudah 8 tahun Raja Pop, Michael Jackson meninggalkan kita. Melalui zaman kegemilangan yang begitu masyhur, Michael Jackson mungkin merupakan orang yang paling terkenal di dunia, malah dikasihi di setiap benua.

Namun, dia meninggalkan salah satu warisan yang paling aneh dari mana-mana manusia dalam sejarah, dari menjadi salah seorang penyanyi terlaris sepanjang masa hinggalah tuduhan mencabul kanak-kanak, ketagihan yang mengerikan kepada pembedahan plastik, dan tajuk berita tabloid legenda yang mengaburi sempadan antara fantasi dan realiti.

Pencipta superhero telah mendedahkan Michael Jackson pernah merancang untuk membintangi filem Spider-Man baru sebelum kematiannya. Jackson merancang untuk membeli penerbit komik Marvel bersama Stan Lee pada akhir 90-an, tetapi perjanjian itu gagal dilaksanakan.

Legenda Marvel, Stan Lee berkata Raja Pop itu telah membincangkan rancangannya untuk menghasilkan filem itu dan percaya dia mahu memainkan sendiri karakter pelontar sarang labah-labah itu.

Jacko adalah peminat seumur hidup Spidey dan wira-wira buku komik yang lain. Pada bulan Februari, dia melelong patung-patung bersaiz sebenar Batman, Spider-Man dan Superman dari koleksi peribadinya bersama-sama dengan cetakan bertandatangan yang satu seumpamanya.

Koleksinya juga termasuk kostum Batman getah yang disesuaikan dengan replika saiz sebenar dirinya sendiri. Filem Jackson yang paling memberikan impak setelah terjun dalam bidang perfileman ialah filem yang gagal mendapat sambutan, Moonwalker pada tahun 1988 yang dibintangi dirinya bersama pelakon Goodfellas, Joe Pesci.

Abang Michael Jackson, Jermaine mendedahkan bahawa penyanyi itu sepatutnya berada di World Trade Center (WTC) pada 9/11 tetapi nyawanya terselamat kerana terlebih tidur. Jackson telah meletakkan jam tangan di peti besi tetapi tertidur selepas berbual dengan ibunya, Katherine pada lewat malam.

Jermaine berkata bahawa mereka mendapati dia sepatutnya berada di sana ketika ibu memanggil pihak hotel penginapannya untuk memastikan dia selamat. Jackson berkata, "Saya selamat. Terima kasih kepada awak, saya berjaga sehingga pukul 3 pagi".

Terdapat juga konspirasi mengatakan bahawa Jackson sudah mengetahui tragedi 9/11 bakal berlaku berdasarkan kulit albumnya berjudul 'Blood On The Dance Floor' (1997) dan poster sebuah konsert peribadi anjuran Pepsi di Madison Square Garden (1988) yang menyimpan petanda menyeramkan tentang salah satu serangan pengganas terdasyhat abad ini.

Nantikan artikel khas yang bakal menyusul pada bahagian kedua bagi membincangkan tentang teori ini.

Sepanjang masa mudanya, Michael Jackson mempunyai kulit yang berwarna coklat sederhana seperti orang Afrika-Amerika. Tetapi pada tahun 1980-an, kulitnya menjadi terang dengan ketara. Jackson mendakwa dia mempunyai kondisi yang disebut 'vitiligo'.

Beberapa tahun kemudian, laporan bedah siasatnya mengesahkan dakwaan itu. Vitiligo adalah kelainan kulit yang jarang berlaku menyebabkan sel penghasil melanin menjadi rosak dan gagal.

Michael sangat rapat dengan doktor kulitnya, Dr. Arnold Klein. Dia juga berkahwin dengan jururawatnya, Debbie Rowe yang kemudiannya mempunyai anak bersama Michael iaitu Michael jr. Dan Paris.

Pasangan itu bercerai pada tahun 1999. Rowe baru-baru ini mengumumkan pertunangannya dengan rakan Jackson, Marc Schaffel yang merupakan seorang penerbit filem dewasa.

Semasa menjalani penggambaran iklan komersial Pepsi yang disimulasikan untuk kelihatan seperti sebuah konsert secara langsung, Michael terbakar dalam sebuah kemalangan melibatkan persembahan bunga api.

Semasa percubaan keenam komersial tersebut, sebuah letupan berlaku terlalu awal mengakibatkan rambut Michael terbakar. Selama beberapa ketika, dia terus menari tanpa menyedari apa yang telah berlaku.

Barisan pelakon dan ahli kru dengan cepat mengepungnya dan memadamkan api tetapi pada masa itu, kerosakan telah berlaku. Dia mengalami kebakaran tahap dua dan tiga pada muka dan kulit kepalanya.

Untuk mengatasinya, dia mentatukan garis rambutnya secara kekal hingga ke dahinya dan memakai rambut palsu yang dilekatkan pada rambut yang autopsinya menggelarkan sebagai 'sedikit dan bertaburan' Rakaman insiden itu disimpan selama 25 tahun tetapi telah dibocorkan oleh Us Weekly pada tahun 2009, satu tindakan yang dikutuk hebat oleh Pepsi.

Ternyata, insiden penggambaran komersial Pepsi itu mempunyai kesan yang meluas selain membakar rambut Michael. Operasi yang melelahkan terpaksa dilaluinya selepas itu dikatakan telah menimbulkan kecanduannya terhadap ubat penahan sakit dan obsesi dengan pembedahan plastik.

Dalam autobiografinya berjudul 'Moonwalk' pada tahun 1988, Michael mengakui dua rhinoplastik seolah-olah untuk membantu dia bernafas dengan lebih baik dan membuat lekuk di dagunya.

Dia memberikan bermacam-macam sebab atas perbezaan lain dalam penampilannya seperti akil baligh, diet vegetarian, teknik solekan pentas dan pencahayaan, tetapi dia jelas menjalani prosedur yang banyak. Doktor telah mencadangkan bahawa Jackson mengalami gangguan dismorfik tubuh badan.

Adalah dipercayai bahawa dia menjalani pembedahan untuk meningkatkan tulang pipi, mengubah bibir dan mengangkat dahi, selain pembedahan hidung yang banyak. Turut dilaporkan bahawa bapanya, Joe pernah menghina Michael ketika kanak-kanak dengan memanggilnya dengan gelaran 'si hidung besar' yang mungkin mencetuskan lagi masalah ketagihannya itu.

Jermaine juga mendedahkan sebuah rancangan telah dibuat untuk menerbangkan Raja Pop itu secara senyap ke Bahrain jika dia didapati bersalah atas tuduhan mencabul kanak-kanak.

Sebuah jet peribadi yang dibiayai oleh rakannya bersedia untuk mengusir bintang pop terkemuka itu ke negeri Teluk Parsi, yang tidak mempunyai perjanjian ekstradisi dengan AS, jika Michael disabitkan pada akhir kes mahkamah pada tahun 2005.

Namun, Michael Jackson tidak mengetahui tentang plot melarikan diri itu. Dalam temubual dengan The Times Magazine, Jermaine berkata: "Jika mereka akan duduk dan membunuh adik saya kerana sesuatu yang dia tidak lakukan, Amerika sepatutnya melayakkan kami untuk tidak kembali ke sini.

Pada penghujungnya, ini sepatutnya menjadi tanah keberanian, rumah kebebasan, demokrasi dan kebebasan bersuara. Cara mereka melayannya, tiada satu daripada itu yang wujud. Mengapa dia harus dipenjara kerana sesuatu yang tidak dilakukannya?". Jermaine berkata adiknya itu mungkin akan bersetuju untuk melarikan diri dari Amerika dengan pantas kerana dia tidak dapat bertahan hidup di penjara.

Michael Jackson dituduh mencabul Gavin Arvizo yang berusia 13 tahun, berkomplot untuk menculik dia dan keluarganya dan memberinya alkohol, namun didapati tidak bersalah atas semua tuduhan tersebut selepas perbicaraan selama empat bulan.

Jackson membeli seekor cimpanzi, Bubbles ketika ianya masih bayi dari kemudahan penyelidikan primat di Texas pada awal tahun 1980-an. Selama bertahun-tahun, kedua-duanya tidak dapat dipisahkan, Bubbles mendukungi pinggul Michael seperti seorang bayi pada pelbagai penampilan awam dan acara.

Akhbar juga mempunyai 'hari lapangan' dengan hubungan ini, sering mengimpikan cerita tabloid aneh tentang Bubbles seperti pemiliknya. Bubbles makan di meja makan dengan Jackson, tidur di katil dan belajar menggunakan tandas. Bahkan, Michael juga mengajarnya tarian 'moonwalk'.

Sebahagian daripada cimpanzi-cimpanzi Michael yang lain kurang berkelakuan baik, termasuk Max yang akan menanggalkan lampin kotornya sebelum menaiki katil. Walaubagaimanapun, setelah Bubbles semakin besar dan melewati zaman akil baligh, dia mula menjadi semakin kuat dan agresif.

Takut jika anak lelakinya diserang, Michael terpaksa menyerahkan Bubbles ke sebuah tempat perlindungan. Pada tahun 2003, kisah aneh muncul bahawa Bubbles cuba membunuh diri dan terpaksa dibawa ke hospital.

Hari ini, Bubbles, berada dalam usia 30-an dan tinggal di Center for Great Apes di Florida. Menurut penjaga beliau, dia menghabiskan masanya dengan melukis, mendengar muzik seruling dan melepak dengan rakannya Sam, seekor cimpanzi yang lebih tua.

Sebelum siri konsert 'This Is It' yang menemui kegagalan, Michael Jackson telah merancang kemunculan semula di Las Vegas secara besar-besaran pada tahun 2005. Ia tidak akan menjadi hambar dan ulang tayang klasik yang membosankan, sebaliknya Michael mempunyai visi besar termasuk kostum bertenaga solar yang akan bertukar warna dengan lampu pentas.

Pertunjukan ini akan dipromosikan oleh versi robot Michael yang gah dan bertinggian 15 meter (50 kaki) yang akan berkeliaran melalui padang pasir Nevada dalam pemandangan lapangan terbang McCarran.

Apabila ini tidak terbukti dapat dilaksanakan, rancangan lain telah dibina untuk membina sebuah hotel dan kasino bertemakan Michael Jackson yang akan menampilkan android yang meletupkan laser di pintu masuk. Malangnya, ketika itu dia masih baru dibayangi dengan perbicaraan atas tuduhan mencabul kanak-kanak dan pesonanya telah jatuh dengan ketara.

Walaupun bertemu dengan orang kenamaan kasino yang berkuasa tinggi seperti Steve Wynn, dia gagal memperoleh pembiayaan yang diperlukan untuk usaha yang bercita-cita tinggi ini. Robot itu berakhir sebagai sebuah fantasi yang Michael bawa ke kuburnya.

Dalam sebuah kertas kerja baru, sebuah pasukan saintis antarabangsa mengumumkan penemuan sebuah keluarga baru ketam pertapa prasejarah dan membuat penghormatan aneh kepada Michael Jackson pada masa yang sama.

Kertas kerja ini yang diterbitkan pada tahun 2012 dalam jurnal Jerman, Neues Jahrbuch für Geologie und Paläontologie merujuk kepada penemuan spesies pertama yang diketahui dalam keluarga tersebut. Namanya ialah Mesoparapylocheles michaeljacksoni.

Tidak, ketam ini tidak menari atau bertukar warna dari semasa ke semasa, nama itu adalah hasil sebuah kebetulan. Spesimen itu telah dikenal pasti pada 25 Jun 2009 dan para penyelidik berkenaan kemudiaannya berada di sebuah restoran pada hari itu apabila mereka melihat di televisyen bahawa Raja Pop telah meninggal dunia.

"Muzik Michael Jackson tidak dinafikan akan 'hidup' pada masa yang lama dan mempengaruhi ramai orang, jadi saya fikir nama itu sesuai," kata pengarang bersama Adiël Klompmaker, seorang calon Ph.D. dalam Jabatan Geologi di Kent State.

Ketam yang tinggal di Sepanyol Utara sekitar 100 juta tahun yang lalu itu merupakan penemuan yang mengejutkan. Mengikut kenyataan yang dikeluarkan oleh Kent State, fosil ketam pertapa seperti yang ditemui pasukan itu adalah lebih jarang ditemui daripada ketam sebenar.

Berita kematian Jackson tersebar dengan cepat dalam talian, menyebabkan seluruh laman web menjadi lembab dan lumpuh dari bebanan pengguna. TMZ dan Los Angeles Times mengalami kerosakan. Google pada mulanya percaya bahawa berjuta-juta permintaan carian bermakna enjin carian mereka berada di bawah serangan DDoS, dan menyekat pencarian berkaitan dengan Michael Jackson selama 30 minit.

Twitter melaporkan kelumpuhan, sama juga dengan Wikipedia pukul 3:15 petang. Yayasan Wikimedia melaporkan hampir satu juta pelawat ke biografi Jackson dalam masa satu jam, barangkali pengunjung paling banyak dalam tempoh satu jam untuk mana-mana artikel dalam sejarah Wikipedia.

AOL Instant Messenger 'runtuh' selama 40 minit. AOL memanggilnya sebagai masa seminalis dalam sejarah internet yang mereka tidak pernah melihat apa-apa seperti itu dari segi skop atau kedalaman.

Sekitar 15% daripada kemaskini Twitter (5,000 tweet setiap minit) menyebut nama Jackson selepas berita itu tersebar, berbanding dengan 5% yang dipanggil semula sebagai menyebut pilihan raya Iran atau wabak selesema yang telah menjadi berita utama pada awal tahun.

Secara keseluruhan, trafik web adalah dari 11% hingga sekurang-kurangnya 20% lebih tinggi daripada biasa. MTV dan BET menyiarkan marathon video muzik Jackson.


Pembunuh Bersiri Kanak-Kanak Yang Digelar Otaku Murderer - Tsutomu Miyazaki

"Saya sunyi...Apabila saya melihat kanak-kanak perempuan bermain berseorangan, saya seolah-olah melihat diri saya"

23 Julai 1989, Jepun dikejutkan dengan berita penangkapan Tsutomu Miyazaki, seorang pembunuh bersiri, kanibal dan necrophile (menyukai ditemani atau hidup dengan mayat), kerana menculik dan membunuh 4 orang kanak-kanak perempuan berumur di antara 5 hingga 7 tahun.

Diberi gelaran "The Otaku Murder", Tsutomu juga mencabul mayat yang dibunuhnya dan memotong serta memakan tangan salah seorang daripada mangsanya. Juga digelar sebagai vampire kerana meminum darah mangsanya. Tindakannya ini adalah disebabkan oleh zaman kanak-kanaknya yang buruk.

Tsutomu Miyazaki, dilahirkan pramatang yang menyebabkan berlakunya sedikit kecacatan pada tangannya yang mana lengannya bersambung dengan pergelangan tangannya. Dia perlu menggerakkan keseluruhan tangannya untuk memutarkan tangannya.

Kecacatan ini telah menyebabkan Tsutomu menjadi pendiam dan pemalu ketika di bangku sekolah rendah. Rakan sebayanya memulaukannya dan menyebabkan dia sering bersendirian. Ketika itulah minatnya terhadap manga (komik jepun) bermula, dan menjadi semakin obses hari demi hari.

Disebabkan keputusannya yang teruk menyebabkan Tsutomu gagal untuk masuk ke universiti terkemuka di Tokyo iaitu Universiti Meiji. Dia sebaliknya menyambung pelajar di kolej untuk menjadi juruteknik gambar.

Bapa merupakan orang yang berpengaruh di bandar Itsukaichi dan mempunyai suratkhabar sendiri. Namun, Tsutomu memberitahu ibu bapanya tidak mempedulikan apa yang dialaminya dan tidak mahu mendengar masalahnya, sebaliknya lebih bersikap material. Ketika ini dia berasa ingin membunuh dirinya.

Tsutomu langsung tidak menyukai sesiapa di dalam keluarganya, termasuklah adik-adik perempuannya. Terus dirundung kemurungan yang teruk, satu-satunya orang yang dirasakan memberi semangat padanya iaitu datuknya, telah meninggal dunia pada Mei 1988. Ia membuatkan Tsutomu lebih tertekan dan semakin menyendiri. Untuk mendekatkan dirinya dengan datuknya, Tsutomu telah memakan abu datuknya.

Beberapa minggu selepas itu, ketika adik perempuannya sedang mandi, Tsutomu ditangkap kerana mengintai. Adiknya yang memarahinya kemudian diserang olehnya yang menyebabkan ibunya tersedar akan kejadian itu. Ibunya yang memarahi dan menasihatinya turut diserang olehnya.

Ketika berumur 21 tahun, Tsutomu mula mengumpul pornografi anime, majalan lucah serta video lucah kanak-kanak. Jumlah keseluruhan video yang dikumpulnya adalah 5,763 video.

Selain kecacatan pada tangannya, menurut rakan sekelasnya ketika di sekolah menengah, Tsutomu juga berasa malu dengan saiz zakarnya menyebabkan dia segan untuk bersosial dengan wanita sebayanya. Keadaan itu membuatkan dia mengalami "inferiority complex".

Apa yang dilakukannya adalah menghadiri perlawanan tenis di kolej dan mengambil gambar pemain tenis wanita. Gambar-gambar yang diambil kemudiannya digunakan untuk onani.

Pada Ogos 1988, mangsa pertama Tsutomu bernama Mari Konno, 4 tahun, telah diculik ketika bermain di rumah rakannya. Kemudian kanak-kanak itu dibawa ke bawah sebuah jambatan dan duduk di dalam kereta untuk beberapa minit.

Tsutomu kemudiannya mencekik Mari Konno sehingga mati dan kemudiannya mencabul mayat kanak-kanak itu. Mayat kanak-kanak itu kemudiannya ditinggalkan, hanya pakaiannya dibawa pulang oleh Tsutomu.

Namun, Tsutomu kembali ke tempat mayat beberapa ketika kemudian, supaya mayat itu terurai dan mudah baginya untuk memisahkan bahagian badan termasuk tangan, kaki dan gigi.

Lebih menyeramkan, tulang Mori telah dibakar menjadi serbuk dan dimasukkan ke dalam kotak bersama-sama giginya, gambar pakaiannya, dan satu poskad yang tertulis, "Mari. Dibakar. Tulang. Menyiasat. Bukti". Kotak tersebut kemudiannya dihantar kepada keluarga mangsa. Kaki dan tangan mangsa disimpan di dalam almarinya.

Dua bulan selepas itu, Oktober 1988, ketika sedang memandu di kawasan pedalaman, Tsutomu terlihat seorang kanak-kanak perempuan, Masami Yoshizawa berusia 7 tahun.

Setelah dipelawa, kanak-kanak itu pun menaiki keretanya dan kemudiannya memandu ke tempat yang sama di mana Mari Konno dibunuh. Menggunakan cara yang sama, Masami dibunuh dan mayatnya dicabul serta membawa pulang baju mangsa.

Pada bulan Disember 1988, seorang kanak-kanak bernama Erika Nanba berusia 4 tahun sedang berjalan pulang ke rumahnya. Kanak-kanak malang ini telah diculik oleh Tsutomu dan dibawa lot parkir di Naguri, Saitama.

Kanak-kanak itu kemudiannya dipaksa untuk membuka bajunya di kerusi belakang dan Tsutomu mula mengambil gambarnya. Selepas mengambil gambar, Erika dibunuh, kaki dan tangannya diikat di bahagian belakangnya dan dimasukkan ke dalam belakang kereta.

Mayat Erika kemudiannya ditinggalkan di tempat letak kereta dan bajunya dibuang di kawasan hutan. Sekeping poskad dihantar kepada keluarga mangsa dan Tsutomu menggunakan keratan majalah untuk mengeja, "Erika. Sejuk. Batuk. Tekak. Rehat. Mati"

Mangsa ke-4, Ayako Nomoto berusia 5 tahun, mengalami nasib yang sama pada Jun 1989. Kanak-kanak berusia itu dipujuk oleh Tsutomu untuk mengambil gambarnya.

Dia kemudiannya dibawa ke kereta Tsutomu kemudiannya dibunuh. Mayat Ayako dibawa ke rumahnya dan Tsutomu menghabiskan masa 2 hari kemudian dengan mencabul mayat tersebut. Dia juga mengambil gambar mayat dalam pelbagai posisi dan merakamya.

Tsutomu kemudiannya memotong mayat Ayako setelah ia semakin terurai, dan membuang bahagian atas mayat tersebut di kawasan perkuburan, dan kepala mayat di bukit berdekatan. Namun, Tsutomu menyimpan tangan mayat, dan kemudiaany memakan dan meminum darah daripadanya.

Tsutomu yang takut bahagian mayat Ayako dijumpai oleh pihak polis kemudiannya kembali ke tempat pembuangan mayat dua minggu selepas itu lalu membawa pulang saki baki mayat ke rumahnya. Mayat itu disimpan di dalam almarinya.

Sepandai-pandai tupai melompat, akhirnya jatuh ke tanah juga. Sebulan selepas pembunuhan mangsa terakhirnya, ketika Tsutomu cuba menculik dua beradik perempuan.

Namun, salah seorang daripadanya terlepas dan berjaya melarikan diri. Ketika dia cuba untuk mengambil gambar kemaluan kanak-kanak yang diculiknya itu, bapa kepada kanak-kanak itu datang ke arah keretanya namun Tsutomu berjaya melarikan dalam keadaan berbogel. Sekembalinya Tsutomu ke keretanya, dia telah diserbu oleh pihak polis dan berjaya diberkas.

Pihak polis kemudian menyelongkar rumahnya menyebabkan penemuan 5,763 rakaman video, termasuk video anime dan filem seram, serta rakaman video dan gambar mangsanya.

Pihak media menggelarkannya sebagai "The Otaku Murderer" atau The Geek Murderer. Otaku bermaksud remaja yang obses terhadap sesuatu, biasanya terhadap anime dan manga.

Kes pembunuhan oleh Tsutomu telah memberikan kesan buruk terhadap otaku dengan tuduhan terhadap anime dan filem seram yang menyebabkan pembunuhannya.

Tsutomu tidak menunjukkan sebarang keinsafan ketika dibicarakan. Dia memberitahu bahawa gabungan manusia dan tikus, "Rat Man" yang menyuruhnya melakukan pembunuhan tersebut. "Rat Man" memberitahunya bahawa dia boleh menghidupkan datuknya kembali jika Tsutomu mengikut arahannya.

Pada tahun 1994, bapa Tsutomu yang tidak mahu membayar yuran guaman kerana baginya ia "tidak adil" bagi mangsa pembunuhan kejam anaknya itu telah membunuh diri.

Akhirnya, pembunuh bersiri, Tsutomu Miyazaki, telah dijatuhkan hukuman bunuh pada 14 April 1997 dan telah digantung sampai mati pada 17 Jun 2008.


Kisah Model Muslimah Yang Rosak Hati Dan Buah Pinggang Kerana Supplement Kopi Kurus

Artikel ini ditulis oleh Dr. Rafidah Abdullah di laman Facebook milik beliau. Beliau merupakan seorang Nephorolist iaitu doktor pakar khusus dalam penjagaan dan merawat penyakit buah pinggang.

Bila cantik luaran yang terlalu dikejar, habis rosak organ dalaman!

Terlalu kerap kita mendengar cerita seperti ini. Ini menjadi cantik luaran, tak kisah lah pada paras rupa atau tubuh badan sehinggakan memudaratkan diri sendiri. Ada juga kes yang membawa maut.

Seorang pesakit berumur 33 tahun, sudah berkahwin, anak dua orang sudah besar. Kerja model sambilan.

Sebelum ini, sihat sahaja. Tidak ada sakit apa-apa. Datang hospital sebab loya, rasa nak muntah selama seminggu. Ya Allah, memang Doktor TERKEJUT melihat keputusan darah. Buah pinggang dan hati rosak.

Teruk bacaan darah fungsi buah pinggang iaitu: Creatinine 486 umol/L (normal bawah 100)

Bacaan fungsi hati: Alanine Transferase 2633 IU/L (normal bawah 140).

Mula-mula pening juga memikirkan. Tanya ambil apa-apa, tak mengaku. Tapi lepas kami menyoal dan kami kena buat ala-ala interogasi, akhirnya beliau mengaku mengambil kopi yang dicampur macam-macam. Katanya untuk kurus!!! Pelik, betul-betul pelik dunia sekarang ini.

Beliau ambil kopi campuran ini sahaja, tak makan benda lain! Nasi, sayur, ayam, ikan, semua beliau tak sentuh. MasyaAllah. Hairan saya, tak lapar ke? TAK kurus mana pun! Mana taknya, kalori 1 sachet ini pun dah dekat 500kcal.

Jangan sekali-kali percaya kopi atau teh campuran yang dikatakan boleh kurus. Kalau ambil benda-benda begini dan anda tidak lalu makan, mungkin ada terdapat bahan terlarang.

Salah satu contoh bahan terlarang yang kerap dicampurkan dalam minuman seperti kopi dan teh adalah sibutramine. Boleh rujuk gambar-gambar info lain juga yang saya sertakan.

Pandai lah penjual nak menipu. Kalau letak campuran 10000 dalam 1 dalam kopi atau teh, mereka-mereka ini tidak perlu memohon kelulusan KKM.

Lepas itu, mungkin suka-suka masukkan bahan terlarang untuk jadi lebih ummmmph.

Yang BMI normal, tak payah lah nak kurus lagi. Terima lah seadanya.

Yang BMI lebih dan nak kurus pulak, jangan ambil jalan mudah. Lemak tepu yang terkumpul berpuluh tahun tidak akan hilang dalam masa sebulan! Yang suruh makan minum suplemen itu ini, mengarut. Pergi pakai kasut (selipar pun boleh), jalan-jalan di Taman. Ini tidak perlu belanja langsung. Makan pulak kena lah berpantang, BUKAN pantang tengok!!

Jangan kita lalai dan lupa yang cantik dalaman sebenarnya lebih indah. Tak pasal-pasal dapat penyakit. Pedulikan rupa luaran!


6 Perbuatan Oleh Ibubapa Ini Membuatkan Anak-Anak Renggang Dan Memberontak

Otak anak-anak bertindak balas terhadap tindakan dan percakapan atau suara ibu bapa sejak bayi lagi. Otak mereka semasa kecil berkembang dengan sangat cepat sehingga umur 14 atau 15 tahun. Kanak-kanak mempelajari cara bercakap dan bertindak melalui orang dewasa, yang menjadi cermin kepada mereka.

Jika anda mencarut di hadapan mereka, kemungkinan besar mereka juga akan belajar mencarut. Dan disebabkan mereka masih belum mampu mengawal emosi sepenuhnya, mereka akan lebih tertekan tanpa dapat mengawalnya.

"Tekanan jangka masa panjang adalah toksik kepada otak kanak-kanak dan boleh menjejaskan fungsinya untuk mengawal pemikiran dan emosi," jelas Dr. Terri Apter.

iluminasi.com ingin berkongsi dengan anda 6 kelakuan yang anda tak patut lakukan pada anak-anak yang boleh memberikan kesan buruk jangka masa panjang kepada otak dan kelakuan mereka.

Memang biasa sangat berlaku di mana ibu bapa menidakkan kata-kata anak anda dan tidak mendengar apa yang dikatakan mereka, namun tidak disedari oleh ibu bapa. Ya, memang benar naluri kanak-kanak yang biasanya bertindak secara impulsif tanpa memikirkan apa-apa kadang-kadang membuatkan ibu bapa hilang sabar dan terpaksa membesarkan suara.

Tetapi, kita sebagai orang dewasa perlu menangganinya dengan bijak. Komunikasi yang baik dan betul perlu diterapkan di antara ibu bapa dan anak-anak sejak mereka kecil lagi. Ini tersangat penting untuk perkembangan kanak-kanak.

Menurut Dr. Barbara Greeberg, seorang pakar psikologi klinikal remaja, ibu bapa bersifat toksik adalah mereka yang tidak mendengar apa yang diperkatakan oleh anak-anak dan menidakkan mereka. "Ibu bapa sepatutnya lebih bersabar dan dengar, dengar dan dengar ketika mana anak-anak bercakap dan terus bercakap," jelasnya lagi.

Jika anak-anak anda mencapai umur 15 tahun, kebanyakan ibu bapa mudah untuk berasa kecewa dengan anak mereka, sama ada dalam bidan sosial atau akademik. Tidak menyedari hal ini, ramai ibu bapa yang tidak tahu bahawa tindakan mereka lah yang akan sama ada menggalakkan atau melemahkan tingkah laku anak mereka.

Ibu bapa tidak sepatutnya meluahkan perasaan kecewa mereka terhadap anak mereka, sebaliknya mencari penyelesaian dan memberi semangat. Menurut pakar psikologi kanak-kanak, Dr. Jeffery Bernstein, ibu bapa pasti akan kagum melihat betapa cepatnya perubahan kepada tingkah laku anak-anak, jika ibu bapa sendiri dapat mengenalpasti dan mengawal kekecewaan mereka.

Walaupun anda adalah ibu bapa kepada anak-anak anda, namun terlalu menggunakan posisi itu secara keterlaluan akan memberikan impak negatif kepada mereka. Sebagai kanak-kanak atau remaja yang sedang membesar, mereka memerlukan seseorang untuk menjadi mentor dan juga rakan.

Untuk membentuk anak-anak, anda perlu menjadi mentor iaitu tanggungjawab sebagai ibu bapa, dan juga rakan yang anda boleh capai melalui bersosial dengan mereka. Ketika ini, mereka mempunyai seorang idola untuk mereka contohi, dan anda perlu menjadi individu it.

Namun perlu diingat, anda perlu tahu sempadan antara persahabatan dan tanggungjawab keibubapaan supaya mereka tidak memijak kepala anda. Kesilapan yang paling besar boleh dilakukan ketika mereka remaja adalah ibu bapa terlalu mengikut kemahuan anak-anak dengan terlalu rapat dengan mereka sebagai sahabat dan terlupa tanggungjawab mereka sebagai ibu bapa.

Melihat mereka membesar mengikut apa yang anda mahukan sememangnya suatu perasaaan yang tak dapat digambarkan.Namun, terdapat sesetengah ibu bapa yang terlalu mahukan anak-anak mereka menjadi seperti yang mereka mahu, sehinggakan terlupa bahawa anak mereka juga mempunyai identiti mereka dengan menyekat anak-anak mereka.

Tindakan melampaui batas ini dengan mengongkong dan menghalang mereka untuk berdikari merupakan satu kesalahan yang amat besar. Memang benar ibu bapa ingin menjaga anak-anak daripada pengaruh negatif di luar dan mahu mengurangkan risiko. Tetapi, perlu tahu di mana hadnya, dan perlu berikan sedikit kebebasan, supaya mereka boleh lebih berdikari, dan tidak berasa diperhatikan setiap masa.

Anda perlu ingat, serisau mana sekalipun anda terhadap mereka, satu hari nanti anda tetap perlu melepaska mereka keluar dan mempunyai hidup sendiri. Tanpa latihan awal, ia akan menyukarkan hidup mereka kelak.

Pakar psikologi mempersetujui bahawa sifat berdikari perlu diterapkan untuk beberapa sebab penting, iaitu keyakinan diri, kemahiran bersosial dan mencari identiti mereka.

Jika anak anda ada melakukan kesalahan, jangan terus bertindak, lebih-lebih lagi mengkritik mereka menggunakan lisan, apatah lagi dengan kata-kata yang kasar dan boleh mengguris hati. Ia akan memberikan dua kesan negatif, iaitu menjatuhkan harga diri anda dan memburukkan pandangan anak-anak terhadap anda.

Cara yang terbaik untuk mengatasi masalah ini adalah dengan menyimpan segala tanggapan negatif dalam diri anda dan tunggu masa yang sesuai bertindak. Dan tegur dengan berhemah kerana mereka akan lebih mendengar. Ini disebabkan mereka mengagak anda akan memarahi mereka, sebaliknya anda bercakap dengan baik, menambahkan lagi rasa hormat mereka terhadap anda.

Ini adalah yang paling penting di antara semua. Ketika mereka masih kecil, bukanlah wang ringgit yang mereka perlukan dari anda. Apa yang mereka mahukan adalah perhatian anda. Tanya diri anda, adakah anda memberi masa yang secukupnya kepada anak-anak anda?

Di zaman serba mencabar ini, dengan ekonomi yang tidak menentu, sudah tentu mencari wang ringgit untuk menyara keluarga menjadi keutamaan sehinggakan sukar bagi anda untuk memenuhi kehendak yang lain. Dan lebih mudah untuk anda menjadikan alasan sibuk untuk mengelak dari berhadapan dengan masalah ini.

Sedar tak sedar, anak anda menjadi semakin renggang dengan anda dan mula tidak mendengar kata anda. Jangan terkejut jika mereka tidak menghormati anda, kerana anda sendiri yang membentuk mereka untuk hidup tanpa anda. Jadi, bagi mereka, anda hanyalah orang yang tinggal sebumbung dengan mereka, tidak lebih dari itu.

Untuk membendung perkara ini daripada berlaku, berikan perhatian dan kasih sayang kepada anak-anak anda, walau sesibuk mana sekalipun. Sentiasa ada bila mereka perlukan anda, dan luangkan masa 15 minit untuk memeluk mereka. Sentuhan fizikal terhadap anak-anak kecil memberikan kesan yang sangat positif. Bantu dalam kerja rumah mereka, tidurkan mereka dan ucap selamat malam.

Jika anda masih berkata anda terlalu sibuk untuk semua ini, muhasabah diri anda. Sampai bila anda akan sibuk dan tak punya masa untuk mereka? Jangan sampai semuanya sudah terlambat baru anda menyesal dan mula untuk luangkan masa, kerana itu hanyalah sia-sia.


7 Penyakit Paling Berbahaya Di Atas Muka Bumi

Setiap manusia tak akan terlepas dari sebarang penyakit. Sama ada sekecil-kecil demam sehinggalah penyakit yang boleh membawa maut seperti barah. Apa yang mempengaruhi badan kita untuk mudah mendapat penyakit adalah seperti gaya hidup, pemakanan, genetik, tidak divaksin ketika kecil dan banyak lagi.

Kadang-kadang sesetengah penyakit amat sukar diketahui sehinggalah ia sudah menjadi serius. Oleh itu kita dinasihatkan untuk menjaga pemakanan dan menjalani gaya hidup sihat bagi mengelakkan sebarang kemungkinan. iluminasi.com ingin berkongsi dengan anda 7 antara penyakit yang paling berbahaya di dunia.

Penyakit yang berjangkit ini disebabkan oleh antara dua virus ini iaitu Variola major dan Variola minor. Ia muncul beribu tahun dahulu dan telah menyebabkan kematian yang amat banyak kepada manusia. Kematian yang disebabkan oleh penyakit ini mencecah sehingga 500 juta orang.

Sebelum penyakit ini disebarkan ke seluruh badan, ia bermula dalam saluran darah kecil di bahagian kulit, mulut dan tekak. Ia mengakibatkan ruam maculopapular pada permulaan dan kemudiannya gelembung udara berisi air terbentuk. Variola major lebih berbahaya dan boleh menyebabkan 35% kematian.

Kes cacar terakhir yang dicatatkan adalah disebabkan oleh Variola minor yang berlaku pada 26 Oktober 1977. Pada tahun 1980 World Health Assembly telah mengumumkan bahawa virus ini telah dihapuskan sepenuhnya.

Juga merupakan penyakit yang berjangkit. Ia biasanya menjangkiti paru-paru sahaja, namun boleh juga menjangkiti bahagian lain. Ia merupakan pembunuh kedua terbesar di dunia. Penyakit ini amat berbahaya kerana tidak mempunyai tanda-tanda. Namun mereka yang dijangkiti akan menjadi demam, berpeluh waktu malam, kehilangan berat badan yang cepat, dan batuk yang sangat teruk.

Ia disebabkan oleh bakterium Mycobacterium tuberculosis (MTB). Jika tidak dirawat, ia boleh membunuh.

Penyakit ini boleh menjangkiti orang lain dengan mudah kerana disebarkan melalui udara. Jika individu mempunyai TB yang aktif dalam paru-paru mereka batuk, ludah, bercakap atau bersin, bakteria ini boleh tersebar dan menjangkiti orang lain. Bagi mereka yang mempunyai HIV/AIDS atau mereka yang merokok, jangkitan aktif lebih kerap berlaku.

Dikenali sebagai demam berdarah Ebola sebelum ini, Ebola adalah peyakit yang sangat berbahaya dan boleh menyebabkan kematian. Virus ini disebarkan kepada manusia daripada haiwan liar dan kemudian menjangkiti manusia lain. Kadar kematian bagi pesakit Ebola adalah 50%.

Wabak ini pertama kali berlaku di perkampungan di Afrika tengah iaitu Sungai Ebola, yang mana ia mendapat namanya. Namun, ia telah menyerang kawasan bandar di Afrika Barat dari tahun 2014 hingga 2016. Tanda-tanda penyakit ini adalah demam, pendarahan dan lemah pada otot.

Sehingga kini tiada lagi rawatan yang mendapat lesen yang mampu untuk meneutralkan virus ini. Namun, beberapa usaha seperti terapi darah, imunologi dan dadah sedang dikaji dan dibangunkan.

Penyakit berbahaya ini adalah lain sedikit daripada penyakit yang boleh dicegah melalui vaksin. Ia tidak disebarkan oleh manusia ke manusia lain, sebaliknya bakteria yag biasanya dijumpai pada tanah, habuk dan kotoran akan masuk ke dalam badan melalui luka pada kulit.

Tanda-tanda akan boleh dilihat di antara 4 hingga 21 hari selepas jangkitan, namun purata masa adalah 10 hari.

Apabila ia masuk ke dalam badan, ia akan digandakan dan melepaskan toksin yang menjejaskan saraf. Ia boleh membunuh jika tidak dirawat dengan cepat. Tanda-tanda adalah kekejangan otot, demam, dan degupan jantung yang laju.

Penyakit kritikal ini adalah jangkitan pada membran pelindug yang mengelilingi otak dan saraf tunjang. Ia boleh menjangkiti sesiapa sahaja, tetapi lebih kerap menjangkiti bayi, kanak-kanak dan remaja. Penyebab utama adalah jangkitan virus dan bakteria.

Jika tidak dirawat, ia boleh menyebabkan keracunan dalam darah yang boleh membunuh.

Jika ia berlaku, ia akan memberikan kerosakan kekal kepada otak atau saraf. Namun, terdapat vaksin yang boleh diambil bagi melindungi daripada penyakit ini.

HIV adalah virus yang menyerang sistem imun. Virus ini boleh dijumpai dalam sperma, darah, cecair faraj atau dubur dan juga susu ibu. Walaubagaimanapun, ia tidak dapat disebarkan melalui peluh, air liur atau air kencing.

Virus HIV ini masuk ke dalam badan lalu menghangcurkan sel T-helper, sejenis sel darah putih dalam sistem imun. Virus ini kemudiannya menggandakan bilangannya di dalam sel-sel tersebut. Sistem imun seseorang akan menjadi semakin lemah akibat virus ini yang menyebabkan individu itu sukar untuk melawan jangkitan atau penyakit.

Jika dibiarkan, dalam masa 10 hingga 15 tahun, bergantung kepada umur, kesihatan dan latar belakang, sistem imun seseorang akan mengalami kerosakan teruk dan tak dapat lagi melindungi badan daripada penyakit.

AIDS pula bukan satu virus, tetapi sindrom yang disebabkan oleh virus HIV. AIDS bermaksud acquired immune deficiency syndrome, iaitu sindrom lemah imun. Apabila sistem imun seseorang terlalu lemah dan tak dapat melawan jangkitan, individu itu dikatakan mempunyai AIDS. Tanda-tanda dan penyakit akan mula boleh dilihat. Ini adalah tahap terakhir HIV. Apabila jangkitan ini semakin merebak, ia boleh membawa maut.

Sehingga kini, masih belum ada rawatan yang dapat menyembuhkan HIV/AIDS, namun pesakit masih boleh hidup dengan sihat dan lama jika mengambil langkah-langkah yang betul.

Walaupun penyakit-penyakit yang menjangkiti tubuh badan amat berbahaya boleh membawa mati, tetapi penyakit hati lebih berbahaya, kerana ia tidak mematikan jasad seseorang namun mematikan hati. Hati yang mati tetapi hidup jasadnya lebih berbahaya.

Ia amat berbahaya kerana tidak boleh divaksin, dan tiada doktor dapat membantu. Hanya boleh diubati oleh pemilik hati sendiri.

Antara virus yang menyebabkan penyakit hati adalah sombong, hasad (iri hati dan dengki), riya, bakhil dan juga ujub (kagum diri sendiri). Penyakit ini sangatlah dibenci oleh Allah S.W.T seperti firmanNya di dalam Al-Quran yang bermaksud :

“Masuklah kamu ke pintu-pintu neraka Jahannam, sedang kamu kekal di dalamnya. Maka itulah seburuk-buruk tempat bagi orang-orang yang sombong .” [Al Mu’min: 76]

“Janganlah kamu berjalan di muka bumi ini dengan sombong, karena sesungguhnya kamu sekali-kali tidak dapat menembus bumi dan sekali-kali kamu tidak akan sampai setinggi gunung.” [Al Israa’: 37]

Walau bagaimanapun, penyakit ini mempunyai ubat dan boleh disembuhkan. Antaranya adalah dengan bertaubat, perbanyakkan amal ibadah, selalu ingatkan kematian, mempelajari agama, membaca Al-Quran, berzikir, bersedekah dan tidak terlalu mengharapkan dunia.